Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-116 pada 20-21 November 2019 telah membincangkan berkaitan Cadangan Pelantikan Ketua Hakim Syarie dalam Kalangan Wanita. Muzakarah telah membuat keputusan bahawa wanita harus dilantik menjadi Ketua Hakim Syarie dalam kes-kes selain hudud dan qisas. Pemilihan dan pelantikan hendaklah dibuat dengan penuh teliti dan teratur.


Berdasarkan kajian dan kertas yang dibentangkan, Muzakarah Jawatankuasa Fatwa MKI Kali Ke-111 yang bersidang pada 8- 10 November 2017 mendapati bahawa:

Berdasarkan kepada pemerhatian terhadap susunan wali pernikahan yang diguna pakai oleh Jabatan Agama Islam Negeri-Negeri (JAIN) dan Jabatan Kemajuan Islam Malaysia (JAKIM), terdapat tiga isu perbezaan pada susunan sesetengah wali, istilah yang digunakan, dan penetapan sesetengah wali dalam senarai.

Isu pertama ialah perbezaan dalam penetapan cucu saudara (anak lelaki kepada anak saudara lelaki) dalam senarai wali, di mana sesetengah pihak menyenaraikannya dalam satu kategori khas, manakala sesetengahnya pula tidak menyenaraikannya dalam satu kategori khas. Setelah membuat penelitian terhadap perbezaan tersebut, didapati bahawa perbezaan hanya timbul dari sudut perincian susunan wali sahaja dan tidak mengubah susunan wali sebagaimana yang sebenarnya.

Isu kedua ialah perbezaan antara negeri-negeri pada susunan antara datuk saudara dan sepupu. Setelah meneliti rujukan-rujukan muktabar dalam mazhab Syafie berhubung turutan susunan antara sepupu dan datuk saudara, didapati bahawa sepupu sepatutnya didahulukan daripada datuk saudara.

Isu ketiga ialah perbezaan antara negeri-negeri berkenaan kedudukan moyang saudara dalam susunan wali. Setelah meneliti rujukan-rujukan muktabar dalam mazhab Syafie berhubung kedudukan moyang saudara didapati bahawa susunan yang tepat ialah moyang saudara diletakkan selepas ketiadaan anak dan cucu kepada datuk saudara.

Sehubungan dengan itu, Muzakarah bersetuju menerima cadangan susunan wali seperti berikut :

Bapa
الأب

Datuk (bapa kepada bapa) dan ke atas
الجد أبو الأب

Saudara lelaki seibu sebapa
الأخ للأب والأم

Saudara lelaki sebapa
الأخ للأب

Anak saudara lelaki seibu sebapa
ابن الأخ للأب والأم

Anak saudara lelaki sebapa
ابن الأخ للأب

Anak lelaki kepada anak saudara lelaki seibu sebapa ke bawah

ابن ابن الأخ للأب والأم

Anak lelaki kepada anak saudara lelaki sebapa ke bawah

ابن ابن الأخ للأب

Bapa saudara sebelah bapa seibu sebapa
العم للأب والأم

Bapa saudara sebelah bapa sebapa
العم للأب

Anak lelaki bapa saudara sebelah bapa seibu sebapa (sepupu)

ابن العم للأب والأم

Anak lelaki bapa saudara sebelah bapa sebapa (sepupu)
 ابن العم للأب

Anak sepupu seibu sebapa ke bawah
 ابن ابن العم للأب والأم

Anak sepupu sebapa ke bawah
ابن ابن العم للأب

Bapa saudara bapa sebelah bapa seibu sebapa (datuk saudara)

عم الأب للأب والأم

Bapa saudara bapa sebelah bapa sebapa (datuk saudara)
 عم الأب للأب

Anak lelaki datuk saudara seibu sebapa
ابن عم الأب للأب والأم

Anak lelaki datuk saudara sebapa
ابن عم الأب للأب

Anak lelaki kepada anak lelaki datuk saudara seibu sebapa ke bawah

ابن ابن عم الأب للأب والأم

Anak lelaki kepada anak lelaki datuk saudara sebapa ke bawah

ابن ابن عم الأب للأب

Bapa saudara datuk seibu sebapa (moyang saudara)
 عم الجد للأب والأم

Bapa saudara datuk sebapa (moyang saudara)
عم الجد للأب

Anak lelaki moyang saudara seibu sebapa
ابن عم الجد للأب والأم

Anak lelaki moyang saudara sebapa
ابن عم الجد للأب

Anak lelaki kepada anak lelaki moyang saudara seibu sebapa

ابن ابن عم الجد للأب والأم

Anak lelaki kepada anak lelaki moyang saudara sebapa

ابن ابن عم الجد للأب

Muzakarah juga berpandangan cadangan susunan wali ini harus dirujuk dan tertakluk kepada enakmen pentadbiran undang-undang keluarga di negeri masing-masing.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-57 yang bersidang pada 10 Jun 2003 telah membincangkan Penentuan Harga Zakat Fitrah Seluruh Malaysia. Muzakarah telah memutuskan bahawa:

Harga zakat fitrah bagi negeri-negeri di Semenanjung Malaysia adalah berdasarkan harga setempat yang ditetapkan oleh BERNAS bagi beras Super Tempatan Gred A mengikut timbangan satu gantang Baghdad bersamaan 2.60 kilogram.

Harga zakat fitrah bagi negeri-negeri Sabah dan Sarawak adalah berdasarkan harga setempat yang ditetapkan oleh BERNAS, masing- masing bagi beras Vietnam White Rice bagi negeri Sabah dan Thai White Rice bagi negeri Sarawak mengikut timbangan satu gantang Baghdad iaitu bersamaan 2.70 kilogram.


Muzakarah Jawatankuasa Fatwa MKI Kali Ke-111 yang bersidang pada 8-10 November 2017 telah membincangkan mengenai Hukum Waqaf Unit Amanah. Muzakarah telah memutuskan bahawa wakaf bagi Unit Amanah yang patuh Syariah adalah harus kerana ia adalah bentuk aset yang diiktiraf menurut hukum syarak.Muzakarah juga bersetuju bahawa matlamat utama wakaf unit amanah adalah untuk memelihara bentuk asalnya (Unit Amanah), dan penggunaan keuntungan yang dihasilkan adalah untuk tujuan wakaf dan bukan untuk didagangkan (trading) dalam pasaran kewangan. Unit Amanah tersebut tidak boleh dijual kecuali untuk keperluan yang lebih utama dan ia tertakluk kepada peraturan-peraturan syarak berkenaan istibdal. Hukum keharusan ini berdasarkan kepada hujah-hujah berikut:

Unit Amanah adalah harta yang boleh diwakafkan kerana ia adalah harta yang mempunyai manfaat, bersesuaian dengan konsep dan aplikasi wakaf (
tasbil al-manfa‘ah
), iaitu sumbangan jariah manfaat sesuatu harta yang diwakafkan di samping mengekalkan asalnya. Unit Amanah adalah harta yang boleh dikekalkan dalam bentuk bilangan unitnya, pada masa yang sama, ia menghasilkan pulangan dan keuntungan yang boleh disalurkan.

Uruf pada masa ini menganggap ia adalah instrumen kewangan bernilai yang mudah dicairkan dan hampir sama dengan wang tunai. Wakaf Tunai sudah dibenarkan dan diiktiraf oleh badan-badan fatwa di peringkat tempatan dan antarabangsa. Oleh itu, hujah yang mengharuskan Wakaf Tunai boleh juga digunakan dalam Wakaf Unit Amanah.

Keharusan Wakaf Unit Amanah juga boleh disandarkan dengan keharusan Wakaf Saham dan Wakaf Sukuk seperti yang diputuskan oleh Majlis Akademi Fiqh Islam Antarabangsa dan Accounting & Auditing  Organisation for Islamic Financial Institutions (AAOIFI) kerana Unit Amanah pada hakikatnya adalah sijil pemilikan ke atas aset pelaburan berkelompok yang boleh dijual beli sama seperti saham dan sukuk.

Keharusan mewakafkan Unit Amanah juga bertepatan dengan kehendak semasa dan tidak bercanggah dengan maslahah. Ia juga menepati maqasid syariah, terutamanya dalam penjagaan agama dan harta.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-18 yang bersidang pada 25 Februari 1987 telah membincangkan Khairat Kematian. Muzakarah telah memutuskan bahawa:

Selain daripada Kumpulan Khairat Kematian Lembaga Letrik Negara ini terdapat juga bentuk kumpulan khairat yang sama yang dikendalikan oleh organisasi lain di negara ini seperti Jabatan Bomba, Felda dan lain-lain. Keahliannya juga melibatkan orang bukan Islam.

Dari segi hukum orang Islam tidak boleh membantu sebarang kegiatan atau perbuatan bercorak keagamaan agama-agama bukan Islam tetapi bantuan kepada kegiatan atau perbuatan berbentuk kemasyarakatan diharuskan.

Muzakarah mengambil keputusan Kumpulan Khairat Kematian yang dikendalikan oleh Lembaga Letrik Negara harus disisi syarak dengan syarat wang bantuan yang dikeluarkan tidak digunakan bagi kegiatan atau perbuatan bercorak keagamaan agama bukan Islam.

Penyertaan orang Islam dalam Kumpulan Khairat Kematian yang ahlinya bercampur antara orang Islam dengan bukan Islam adalah harus dengan syarat mereka hendaklah meniatkan wang yang disumbangkan kerana tujuan bantuan dan bukan membantu perkara yang berkaitan dengan keagamaan bukan Islam.


Muzakarah Jawatankuasa Fatwa MKI Kali Ke-111 pada 8-10 November 2017 telah membincangkan berkaitan Kumpulan Hizbut Tahrir. Setelah meneliti kajian yang dibentangkan, Muzakarah berpandangan bahawa:

i. Pegangan dan pandangan-pandangan Hizbut Tahrir seperti mengkafirkan sistem parlimen berdemokrasi adalah sesat kerana ia berlawanan dengan sistem politik di negara ini dan berpegang kepada pandangan-pandangan yang tidak selari dengan ajaran Ahli Sunnah Wal Jamaah seperti Mu’tazilah, Qadariyah dan Khawarij.

ii. Sehubungan itu, Muzakarah memutuskan bahawa pertubuhan dan kumpulan Hizbut Tahrir ini perlu disekat dan dilarang daripada menjalankan aktivitinya, serta orang Islam perlu mengelakkan diri daripada terlibat dengan kumpulan Hizbut Tahrir.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-110 yang bersidang pada 27-28 Mac 2017 telah membincangkan Hukum Menerbit Dan Mengedar Terjemahan Al-Quran Tanpa Teks Asal Al-Quran. Muzakarah telah membuat keputusan seperti berikut:

Setelah pembentangan kertas kajian mengenai Hukum Menerbit dan Mengedar Terjemahan Al-Quran Tanpa Teks Asal Al-Quran, Muzakarah berpandangan bahawa:

Terjemahan makna ayat-ayat al-Quran dalam penulisan seperti buku agama, akhbar, jurnal, majalah, dan seumpamanya tanpa disertakan bersama teks asal al-Quran dalam Bahasa Arab adalah diharuskan. Terjemahan tersebut adalah satu bentuk penafsiran makna ayat-ayat dalam al-Quran, dan penafsiran ayat-ayat al-Quran adalah diharuskan secara kesepakatan ulama.

Terjemahan ayat-ayat al-Quran dalam bentuk seperti ini juga adalah sebagai keterangan dan penghujahan terhadap apa yang terkandung di dalam penulisan, dan bukannya bermaksud ia adalah Kalam Allah yang dibaca. Justeru, tidak ada halangan dari sudut Syarak untuk membawakan terjemahan ayat-ayat al-Quran dalam penulisan tanpa disertakan teks asal ayat al-Quran.

Walau bagaimanapun adalah lebih digalakkan untuk menyertakan sekali teks asal al-Quran yang dalam Bahasa Arab kecuali jika dibimbangi ia akan mencemarkan kemuliaan dan kesucian ayat-ayat al-Quran, seperti penulisan di dalam buku-buku agama, surat-surat khabar, jurnal, majalah atau seumpama dengannya.

Manakala penerbitan dan pengedaran terjemahan al-Quran tanpa teks asal al-Quran, Muzakarah telah meneliti hujahhujah dan pandangan seperti berikut:

Dalam kitab Manāhil al-ʿIrfān dinyatakan: Maksudnya: “
Dalam penterjemahan al-Quran -dengan pengertian ini (terjemah makna/ tafsir)- ke dalam apa jua bahasa, wajib ditulis ayat-ayat al-Quran
” (Al-Zurqānī, t.t.: 2/134).

Dalam kitab Al-Tafsīr wa al-Mufassirūn, pengarangnya menyebut bahawa antara syarat-syarat penterjemahan al-Quran ialah:

Maksudnya: “
Hendaklah ditulis Al-Quran terlebih dahulu, kemudian dibawakan tafsirannya, kemudian diikuti dengan terjemahannya secara tafsir
”

(Husain al-Dhahabī, t.t.: 1/24).

Kewujudan suatu buku terjemahan al-Quran tanpa teks asal al-Quran akan membawa kepada anggapan bahawa buku tersebut adalah al-Quran yang merupakan kalam Allah, tetapi bukan dalam Bahasa Arab dan bersifat maksum iaitu terpelihara daripada segala kekurangan dan kesilapan.

Kewujudan buku terjemahan al-Quran tanpa teks asal al-Quran boleh membawa fahaman kepada orang awam bahawa membaca buku terjemahan al-Quran tersebut sebagai bacaan seperti membaca al-Quran. Sedangkan membaca al-Quran selain Bahasa Arab adalah tidak dibenarkan.

Al-Nawawī menyebut:

Maksudnya:
“Dalam mazhab kita (Sḥāfiʿī) tidak harus membaca Al-Quran dengan bahasa selain Bahasa Arab, sama ada seseorang itu mampu berbahasa Arab atau tidak mampu, dan sama ada di dalam sembahyang ataupun di luar sembahyang
”

(Al-Nawawī,    t.t.:       3/379).

Membaca terjemahan al-Quran tanpa disertakan dengan teks asal al-Quran akan mendorong masyarakat awam meninggalkan daripada membaca teks asal al-Quran.

Sehubungan dengan itu, berasaskan kepada pertimbangan antara
maṣlaḥah
 dan
mafsadah
 dalam isu ini, Muzakarah berpandangan sisi
mafsadah
 lebih terserlah, maka Muzakarah berpandangan bahawa Penerbitan dan Pengedaran Terjemahan Al-Quran Tanpa Teks Asal Al-Quran adalah dilarang.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-109 yang bersidang pada 18-19 Oktober   2016 telah membincangkan Tarekat Ahmadiyyah Idrisiyyah: Kajian Perkembangan Dan Amalannya di Malaysia. Muzakarah telah membuat keputusan seperti berikut:

Setelah mendengar pembentangan dan meneliti laporan penyelidikan yang telah disediakan oleh Kumpulan Penyelidik daripada Universiti Kebangsaan Malaysia (UKM) dan meneliti faktafakta, hujah-hujah dan pandangan yang dikemukakan, Muzakarah bersetuju menerima dan memperakukan hasil penyelidikan yang telah dikemukakan.

Berdasarkan dapatan penyelidikan tersebut, Muzakarah mendapati bahawa:

Tarekat Ahmadiyyah Idrisiyyah merupakan sebuah tarekat yang muncul pada awal abad ke 18 hijrah. Tarekat ini dinisbahkan kepada Sayyid Ahmad ibn Idris yang berasal dari Maghribi yang dikenali sebagai ulama fiqh, hadis, tafsir    dan tasawuf oleh para ulama sezamannya;

Kemasukan Tarekat Ahmadiyyah Idrisiyyah ke Malaysia permulaannya daripada tokoh-tokoh ulama Melayu yang pulang ke Tanah Melayu setelah menyelesaikan pengajian mereka di Mekah seperti Tuan Tabal, Shaykh Ahmad al-Fatani, Tuan Guru Haji Wan Musa, Shaykh Muhammad Said al-Linggi dan Shaykh Daud Bukit Abal;

Hasil penelitian menunjukkan pembawakan mutakhir tarekat ini adalah selaras dengan metodologi para ulama tasawuf/ tarekat terdahulu. Di Malaysia, tarekat ini juga berpegang kepada Mazhab Shafie dari sudut fikah, Mazhab Asha’irah dari sudut aqidah dan Mazhab al-Junaidiyyah, al-Ghazzaliyyah serta al-Shadhaliyyah dari sudut tasawuf.

Terdapat beberapa perkara dalam Tarekat Ahmadiyyah Idrisiyyah yang memerlukan penelitian dan penjelasan melalui metodologi ilmu tasawuf, antaranya baiah dan talqin, lafazlafaz zikir, yaqazah, Nur Muhammad dan Wahdat al-Wujud yang mungkin menimbulkan salah faham di dalamnya.

Sehubungan dengan itu, Muzakarah memutuskan bahawa :

Kandungan zikir, selawat dan tahlil yang terdapat di dalam pengamalan Tarekat Ahmadiyyah Idrisiyyah tidak bertentangan dengan unsur-unsur Aqidah Ahli Sunnah Wal Jamaah;

Aspek berkaitan kepercayaan dan amalan dalam Tarekat Ahmadiyyah Idrisiyyah yang diamalkan oleh semua cabangcabang Tarekat Ahmadiyyah Idrisiyyah di Malaysia tidak bertentangan dengan prinsip aqidah dan syariat Islam dalam kerangka Ahli Sunnah Wal Jamaah.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-110 yang bersidang pada 27-28 Mac 2017 telah membincangkan Amalan Perbomohan Ibrahim Mat Zin. Muzakarah telah membuat keputusan seperti berikut:

Setelah meneliti fakta-fakta, hujah-hujah dan pandangan yang dikemukakan berkaitan Amalan Perbomohan Ibrahim Mat Zin, Muzakarah mendapati  bahawa  Amalan dan upacara  Perbomohan Ibrahim Mat Zin melibatkan amalan-amalan dan upacara yang menggambarkan kepercayaan khurafat dan tahyul  melalui penggunaan  pelbagai peralatan.

Sehubungan dengan itu, Muzakarah memutuskan pandangan hukum  seperti berikut:

Bahawa upacara dan amalan perbomohan Ibrahim Bin Mat Zin untuk apa-apa tujuan dengan menggunakan atau tidak menggunakan apa-apa objek adalah menyeleweng dan berlawanan dengan ajaran Islam.

Oleh     yang     demikian,         mana-mana      orang   Islam    atau      kumpulan orang Islam adalah dilarang:

menganut, mengamal, menjadi ahli, menjadi pengikut, mengisytiharkan diri sebagai ahli, mengisytiharkan diri sebagai pengikut perbomohan tersebut; atau

memiliki, menyimpan, mencetak, menerbit, memuat naik, memuat turun, menjual, mengedar atau menggunakan apaapa terbitan, risalah, majalah, buku, media sosial, dokumen, rakaman        audio,  filem     amalan atau      upacara perbomohan tersebut; atau

mengajar, menyebar, menghidup, membantu, menganjur, mempromosi upacara atau amalan perbomohan tersebut, menghadiri apa-apa upacara yang dikaitkan dengan amalan perbomohan tersebut atau menyokong apa-apa aktiviti perbomohan tersebut sama ada secara langsung atau tidak langsung.

Mana-mana orang Islam adalah dilarang bersubahat daripada melakukan mana-mana perkara yang dinyatakan dalam perenggan (ii).

Mana-mana orang Islam atau kumpulan orang Islam yang telah melibatkan diri dengan upacara dan amalan perbomohan Ibrahim Bin Mat Zin sebagaimana yang dinyatakan dalam perenggan (ii) hendaklah bertaubat.


Muzakarah Khas Jawatankuasa Fatwa Majlis Kebangsaan Bagi Hal Ehwal Ugama Islam Malaysia yang bersidang pada 16 Jun 2010 telah membincangkan mengenai Kedudukan Kursus ESQ
Leadership Training
. Muzakarah telah memutuskan seperti berikut:-

Setelah meneliti keterangan, hujah-hujah dan pandangan yang dikemukakan oleh ahli-ahli serta rumusan awal yang telah dibuat pada Muzakarah Khas pada 14 April 2010, Muzakarah berpandangan bahawa kebanyakan unsur-unsur keraguan yang terkandung dalam kursus ESQ
Leadership Training
 boleh diperbetul dan diperjelaskan.

Muzakarah bersetuju memutuskan supaya pihak ESQ membuat perubahan dan memperbetulkan dengan segera fakta-fakta, kenyataan atau apa jua aktiviti/ perlakuan yang menimbulkan keraguan kepada masyarakat.

Muzakarah juga bersetuju membuat ketetapan bahawa Panel Syariah ESQ perlu bertanggungjawab dan memantau sepenuhnya pembentulan atau pindaan yang dibuat dan pelaksanaan tindakan tersebut hendaklah dilaporkan secara berterusan kepada Muzakarah. Sehubungan itu, Muzakarah bersetuju memutuskan bahawa Kursus ESQ
Leadership Training
 boleh dilaksanakan di Malaysia dengan pengawasan sepenuhnya oleh Panel Syariah yang dilantik oleh ESQ.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-120 yang bersidang pada 25 Januari 2022 telah membincangkan mengenai Hukum Ajaran Makrifat Oleh Ismail bin Ariffin @Lepat. Berdasarkan kajian terperinci yang telah dilakukan terhadap fahaman dan pemikiran Ismail bin Ariffin @Lepat yang terkandung dalam ungkapan, ucapan, dialog dan siri-siri perbincangan dan ceramah beliau samada melalui video-video, laman sesawang, akaun-akaun media sosial dan penulisan bahan penerbitan bercetak seperti buku dan novel, maka dapat dirumuskan bahawa
 Ajaran Makrifat Ismail bin Ariffin @Lepat mengandungi keraguan, kekeliruan dan penyelewengan dari segi akidah, syariah, tasawuf dan tafsiran-tafsiran terhadap ayat al-Quran seperti berikut:

Dalam aspek akidah, kefahaman dan pemikiran yang dibawa oleh Ismail bin Ariffin @ Lepat ini menyerupai fahaman
mujassimah
 dan
mushabbihah
 serta kecenderungan kepada konsep
hulul
 dan
ittihad
 yang bercanggah dengan akidah Ahli Sunnah Wal Jamaah.

Dalam aspek syariat, Ajaran Makrifat oleh Ismail bin Ariffin @Lepat mempunyai unsur-unsur batiniah kerana wujudnya kecenderungan meremehkan syariat solat dan menghuraikan ibadah solat bertentangan dengan syariat Islam.

Dalam aspek tasawuf, Ajaran Makrifat oleh Ismail bin Ariffin @Lepat mengandungi unsur-unsur yang memisahkan hubungan antara syariat, hakikat dan makrifat serta tidak memahami ilmu tasawuf dan makrifat yang sebenar menurut Ahli Sunnah wal Jamaah.

Penafsiran Ismail bin Ariffin @Lepat terhadap ayat-ayat al-Quran dalam ilmu makrifatnya menggunakan lojik akal, tidak menepati konteks ayat-ayat tersebut dan tidak bertepatan dengan tafsiran muktabar Ahli Sunnah wal Jamaah.

Sehubungan itu, Jawatankuasa Muzakarah
bersetuju memutuskan
 bahawa:

             i.

Ajaran Makrifat oleh Ismail bin Ariffin @Lepat dan ajaran-ajaran yang seumpama dengannya adalah
menyeleweng daripada ajaran Islam yang sebenar dan bercanggah dengan pegangan Ahli Sunnah wal Jamaah
.

ii.  Mana-mana
individu atau kumpulan
 yang
mengamal dan menyebar
 fahaman, ajaran dan pegangan seumpama ini adalah menyeleweng daripada ajaran Islam.

iii.  Orang Islam
hendaklah menjauhi fahaman dan ajaran
 ini dan
dilarang berpegang dan beramal dengannya
. Mana-mana orang Islam yang telah mengikut dan mengamalkan ajaran ini
hendaklah segera bertaubat
 kepada Allah SWT.

             iv.  Apa-apa
publisiti, pengajaran, penulisan, penyiaran dan penerbitan bahan bercetak, audio visual atau apa-apa yang berkaitan
 dengan Ajaran Makrifat                        Ismail bin Arifin @Lepat adalah
tidak dibenarkan dan perlu disekat
.

             v.  Umat Islam
hendaklah berpegang
 kepada pegangan Ahli Sunnah wal Jamaah dari aspek akidah, syariah dan tasawuf yang berdasarkan kefahaman Islam                            sebenar menurut pegangan Ahli Sunnah wal Jamaah arus perdana umat Islam: iaitu dari segi
akidah berpandukan manhaj Asyairah dan Maturidiah
, dari                          segi
syariah berpandukan manhaj Shafie
 serta
mazhab muktabar
 yang lain seperti Hanafi, Maliki, Hanbali ketika diperlukan dalam menyelesaikan masalah                        tertentu dan dari segi
tasawuf berpandukan manhaj Imam al-Junaid, Imam al-Ghazali serta aliran tasawuf yang sahih dan muktabar
.

             vi. Muzakarah menggesa semua pihak berkuasa agama Islam negeri dan agensi-agensi lain yang berkaitan supaya mengambil tindakan
menyekat dan                                      mengharamkan
 apa-apa kegiatan penyebaran dan penyelewengan Ajaran Makrifat oleh Ismail bin Ariffin@Lepat termasuk
penyebaran buku

“Antara Ustaz                        Ilmu Adab Dengan Seketul Tahi”
 dan buku-buku lain yang mempunyai  unsur-unsur penyelewengan seumpamanya daripada terus tersebar dan mengancam                      akidah seluruh umat Islam.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-120 yang bersidang pada 25 Januari 2022 telah membincangkan mengenai
Hukum Berurus Niaga Bersama Syarikat Atomy Menurut Muamalat Dan Akidah.
Berdasarkan kajian terperinci yang telah dilakukan, Muzakarah berpandangan bahawa Islam pada asasnya mengharuskan berurus niaga dengan orang bukan Islam selagi mana ianya tidak melibatkan perkara-perkara yang ditegah dan diharamkan oleh Islam.  Begitu juga penggunaan kaedah pemasaran jualan langsung secara
Multi-Level Marketing
 (MLM), ianya juga diharuskan sekiranya tidak mengandungi unsur-unsur penipuan dan
gharar
.

Berkaitan hukum berurus niaga dengan Syarikat Atomy,
dapatan kajian menunjukkan wujud bukti yang kukuh
bahawa
berurus niaga dengan Syarikat Atomy boleh memberi kesan dan ancaman secara halus kepada akidah umat Islam.
Ini berdasarkan pengakuan secara terbuka pengasas dan ahli-ahli Atomy serta aktiviti-aktiviti mereka yang jelas menjurus kepada gerakan Kristianisasi.

Oleh yang demikian, berdasarkan Kaedah Fiqhiyyah
sadd adz-dzari’ah (
Menutup Pintu Kerosakan) bagi mengelakkan kemudharatan yang lebih besar kepada agama,
umat Islam
dilarang melibatkan

diri dalam aktiviti urus niaga dan mempromosikan

Syarikat Atomy atau apa-apa perniagaan seumpamanya yang menyumbang kepada gerakan anti Islam
. Ketetapan ini adalah berdasarkan Kaedah Fiqhiyyah:

الضرر يزال

(Kemudaratan hendaklah dihilangkan) dan;

درء المفاسد أولى من جلب المصالح

(Membendung kerosakan lebih utama daripada mengambil manfaat)


Mesyuarat Jawatankuasa Perunding Hukum Syarak (FATWA) Negeri Selangor yang diadakan pada 23 Julai 2002 telah memutuskan bahawa:

Harus merobohkan bangunan Masjid Nurul Iman Serendah yang lama demi kepentingan awam dengan alasan seperti berikut setelah masjid baru telah siap dibina:

i. Tanah tapak masjid bukanlah merupakan harta wakaf.

ii. Bangunan masjid lama adalah dibina oleh pihak kerajaan dan bukan merupakan harta wakaf.

iii. Sebahagian tapak masjid Nurul Iman termasuk dalam rezab jalan yang perlu dilebarkan.

Jawatankuasa Perunding Hukum Syarak (FATWA) Negeri Selangor menyarankan sekiranya terdapat Harta Wakaf di Bangunan Masjid Lama yang boleh dimanfaatkan, maka hendaklah dipindahkan kegunaannya ke masjid baru.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan bahawa;

Undang-undang tiada mentakrifkan makna perkataan “mengajar”, dengan itu makna yang terdapat dalam mana-mana kamus adalah diterima pakai iaitu menyampaikan ilmu pengetahuan dalam apa-apa bentuk.


(1) Harga zakat fitrah bagi tahun 1420H/1999-2000M ialah sebanyak RM3.70 seorang.

(2) Semua umat Islam yang tinggal atau bekerja di Negeri Selangor hendaklah membayar zakat fitrah kepada penolong-penolong amil yang dilantik oleh Majlis Agama Islam Selangor bagi tahun 1420H/1999-2000M.


(1) Harga Zakat Fitrah bagi tahun 1422H/2001M ialah sebanyak RM4.20 seorang.

(2) Penetapan kadar tersebut adalah berdasarkan purata harga beras runcit, merangkumi semua gred beras di pasaran semasa, mengikut timbangan satu gantang baghdad.

(3) Semua umat Islam yang tinggal atau bekerja di Negeri Selangor hendaklah membayar zakat fitrah kepada Penolong- Penolong amil yang dilantik oleh Majlis Agama Islam Selangor bagi tahun 1422H/2001M.


(1) Harga Zakat Fitrah bagi tahun 1423H/2002M ialah sebanyak RM4.50 seorang.

(2) Penetapan kadar tersebut adalah berdasarkan harga purata beras super Tempatan Gred A, mengikut timbangan satu gantang Baghdad bersamaan 2.7 kilogram.

(3) Semua umat Islam yang tinggal atau bekerja di Negeri Selangor hendaklah membayar zakat fitrah kepada Penolong-Penolong amil yang dilantik oleh Majlis Agama Islam Selangor bagi tahun 1423H/2002M.


(1) Harga zakat fitrah bagi tahun 1425H/2004M adalah sebanyak RM4.70 seorang.

(2) Semua umat Islam yang tinggal atau bekerja di Negeri Selangor hendaklah membayar zakat fitrah kepada penolong-penolong amil yang dilantik oleh Majlis Agama Islam Selangor bagi tahun 1425H/2004M.


(1) Harga zakat fitrah bagi tahun 1424H/2003M adalah sebanyak RM4.50 seorang.

(2) Semua umat Islam yang tinggal atau bekerja di Negeri Selangor hendaklah membayar zakat fitrah kepada penolong-penolong amil yang dilantik oleh Majlis Agama Islam Selangor bagi tahun 1424H/2003M.


(1) Harga zakat fitrah bagi tahun 1416H/1996M ialah sebanyak RM3.20 seorang.

(2) Semua umat Islam yang tinggal atau bekerja di Negeri Selangor hendaklah membayar zakat fitrah kepada penolong-penolong amil yang dilantik oleh Majlis Agama Islam Selangor bagi tahun 1416H/1996M.


Pada menjalankan kuasa yang diberikan oleh subseksyen 33(1) dibaca bersama subseksyen 31(1) dan seksyen 32 Enakmen Pentadbiran Perundangan Islam 1989, Mufti bagi Negeri Selangor, selepas berbincang dengan jawatankuasa Perunding Hukum Syara’,
meminda fatwa tentang Ilmu Tajali Ahmad Laksamana (Hakikat Insan) yang disiarkan pada 23hb November 1995 dengan menggantikan tajuk buku “Cara Mengenal Diri” dalam subperenggan (1)(c) dengan tajuk buku “Ilmu Mengenal Allah”


Mesyuarat Jawatankuasa Fatwa Negeri Selangor kali ke-2/2016 yang bersidang pada 12 April 2016 bersamaan 4 Rajab 1437H
memutuskan
bahawa:

Harus melaksanakan solat Jumaat kepada banduan di Musolla Pusat Koreksional Puncak Alam, Kuala Selangor.


Mesyuarat Jawatankuasa Fatwa Negeri Selangor kali ke-2/2016 yang bersidang pada 12 April 2016 bersamaan 4 Rajab 1437H
memutuskan
bahawa:

Bersetuju dengan cadangan Muzakarah Fatwa Kebangsaan supaya Majlis Agama Islam Selangor mendapat pelepasan cukai GST dalam apa-apa urusan.


Mesyuarat Jawatankuasa Fatwa Negeri Selangor kali ke-4/2016 yang bersidang pada 28 Julai 2016 bersamaan 23 Syawwal 1437H
memutuskan
bahawa:

Qunut Nazilah adalah sunat dibaca dalam Solat Fardhu ketika berlaku musibah. Manakala dalam Solat Sunat adalah Harus.


Mesyuarat Jawatankuasa Fatwa Negeri Selangor kali ke-5/2016 yang bersidang pada 4 Oktober 2016 bersamaan 3 Muharram 1438H memutuskan bahawa:

Harus mendirikan solat jumaat secara berasingan bagi banduan muda dan banduan dewasa di Penjara Kajang dalam blok yang berbeza. Pihak Penjara Kajang hendaklah menyediakan keperluan bagi memastikan solat jumaat dapat dilaksanakan dengan sempurna.


Mesyuarat Jawatankuasa Fatwa Negeri Selangor Kali Ke-5/2017 yang bersidang 17 Oktober 2017 bersamaan 26 Muharram 1439H memutuskan bahawa:

Harus melaksanakan wakaf tunai sebagai harta wakaf dengan syarat-syarat seperti berikut:

i. nilai asal wang yang diwakafkan hendaklah sentiasa dikembangkan dan meningkat;

ii. sebarang pembelian aset hendaklah menepati hukum syarak; dan

iii. lain-lain syarat yang ditetapkan dari semasa ke semasa oleh PWS.


Mesyuarat Jawatankuasa Fatwa Negeri Selangor kali ke-6/2016 yang bersidang pada 6 Disember 2016 bersamaan 6 Rabiulawwal 1438H memutuskan bahawa:

Tidak Harus melaksanakan Istibdal ke atas Projek Pembangunan Berstatus Rumah Bertingkat (Strata) bagi Projek Pembangunan Hartanah Wakaf Selangor.

*Nota; Fatwa ini berkaitan dengan keputusan
“Hukum Istibdal Bagi Projek Pembangunan Berstatus Rumah Bertingkat (Strata) Bagi Projek Pembangunan Hartanah Wakaf Selangor”
 (Pembentangan Semula) dalam Mesyuarat Jawatankuasa Fatwa Negeri Selangor kali ke-1/2017 pada 31/1/2017.


Mesyuarat Jawatankuasa Fatwa Negeri Selangor kali ke-6/2016 yang bersidang pada 6 Disember 2016 bersamaan 6 Rabiulawwal 1438H memutuskan bahawa:

- Harus mengawet anjing kerja bagi tujuan penyelidikan.

- Jabatan Penjara perlu memanjangkan isu tersebut kepada JAKIM untuk kajian menyeluruh kerana melibatkan isu nasional.


Mesyuarat Jawatankuasa Fatwa Negeri Selangor kali ke-3/2017 yang bersidang pada 27 April 2017 bersamaan 30 Rajab 1438H memutuskan bahawa:

i. Jemaah hendaklah mendengar dan menghayati Khutbah Jumaat dengan sepenuhnya;

ii. Harus menggerakkan tabung kutipan Jumaat ketika khatib membaca khutbah dengan syarat tidak menghalang para jemaah daripada mendengar khutbah;

iii. Hasil kutipan digunakan untuk maslahah masjid seperti membayar bil-bil air, elektrik, pengimarahan, pembangunan dan penyelenggaraan masjid; dan

iv. Petugas yang mengendalikan tabung kutipan atau multimedia hendaklah dipastikan tidak menghalang jemaah daripada mendengar dan memahami khutbah yang dibacakan.


Mesyuarat Jawatankuasa Fatwa Negeri Selangor Kali Ke-1/2018 yang bersidang pada 13 Mac 2018 bersamaan 25 Jumada al-Akhirah 1439H memutuskan bahawa:

Wajib mengeluarkan zakat perniagaan dan pelaburan yang patuh syariah sahaja.

Manakala baki daripada keuntungan perniagaan dan pelaburan yang tidak patuh syariah hendaklah diserahkan kepada Baitulmal.


Mesyuarat Jawatankuasa Fatwa Negeri Selangor Kali Ke-1/2018 yang bersidang pada 13 Mac 2018 bersamaan 25 Jumada al-Akhirah 1439H memutuskan bahawa:

Kadar baharu had al-kifayah Negeri Selangor tahun 2018 bagi isi rumah berjumlah 6 orang ialah RM2,475.00 sebulan untuk rumah berbayar dan RM2,145.00 sebulan untuk rumah tidak berbayar sebagai asas dalam menilai dan menentukan asnaf fakir miskin;

Manakala, kadar baharu penolakan keperluan asas bagi pengeluar zakat pendapatan di Negeri Selangor untuk isi rumah berjumlah seramai 6 orang adalah RM30,100.00.

Lembaga Zakat Selangor hendaklah melaksanakan kajian semula had al-kifayah yang baharu untuk dilaksanakan bagi tahun 2019 dan seterusnya.


Mesyuarat Jawatankuasa Fatwa Negeri Selangor Kali Ke-1/2018 yang bersidang pada 13 Mac 2018 bersamaan 25 Jumada al-Akhirah 1439H memutuskan bahawa:

Mengambil maklum status peratusan patuh syariah bagi tahun 2017 oleh PNB dan memohon supaya laporan dikemukakan pada setiap 6 bulan sekali.


Mesyuarat Jawatankuasa Fatwa Negeri Selangor Kali Ke-2/2018 yang bersidang pada 20 April 2018 bersamaan 4 Syaaban 1439H memutuskan bahawa:

Sesuatu wasiat yang dibuat kepada seseorang waris hendaklah tidak berkuat kuasa sehingga diberi persetujuan oleh waris-warisnya selepas kematian pewasiat.


Mesyuarat Jawatankuasa Fatwa Negeri Selangor Kali Ke-2/2018 yang bersidang pada 20 April 2018 bersamaan 4 Syaaban 1439H memutuskan bahawa:

Tidak harus harta wakaf yang telah ditetapkan syarat-syarat tertentu diambil semula oleh mana-mana pihak sama ada orang yang mewakafkan ataupun orang yang bukan mewakafkannya, kerana hak milik barang yang diwakafkan telah berpindah kepada milik Allah SWT.

Syarat-syarat tersebut hendaklah dipatuhi selaras dengan niat asal pewakaf tanpa menggunakannya untuk tujuan yang lain.


Mesyuarat Jawatankuasa Fatwa Negeri Selangor Kali Ke-4/2018 yang bersidang pada 14 Ogos 2018 bersamaan 2 Zulhijjah 1439H memutuskan:

(1) Islam tidak menafikan penggunaan ruqyah dan Rasulullah S.A.W membolehkan untuk meruqyah selama mana tidak melibatkan amalan syirik. Walau bagaimanapun, orang Islam adalah ditegah daripada menyalahgunakan ayat ruqyah dan juga istilah makanan Sunnah untuk tujuan komersil.

(2) Mana-mana orang Islam adalah dilarang menyalahgunakan ayat ruqyah, istilah makanan Sunnah atau rawatan Islam untuk tujuan komersil.

(3) Mana-mana orang Islam adalah dilarang bersubahat dalam melakukan mana-mana perkara yang dilarang dalam perkara (2).


Mesyuarat Jawatankuasa Fatwa Negeri Selangor Kali Ke-4/2018 yang bersidang pada 14 Ogos 2018 bersamaan 2 Zulhijjah 1439H memutuskan:

Hukum melaksanakan ibadah korban bagi orang telah meninggal dunia adalah harus dan sampai pahala kepadanya, dengan syarat diniatkan kepada nama si mati.


Mesyuarat Jawatankuasa Fatwa Negeri Selangor Kali Ke-5/2018 yang bersidang pada 9 Oktober 2018 bersamaan 29 Muharram 1440H memutuskan:

(1) Tanah wakaf am yang sukar untuk dibangunkan atau dimanfaatkan adalah harus dijual tanpa istibdal tetapi hasilnya hendaklah digunakan semula untuk wakaf am atau khas yang lain.

(2) Oleh itu, pembayaran bagi pembelian tanah wakaf tersebut tidak terikat dengan tempoh masa tertentu dan pihak Perbadanan Wakaf Selangor (PWS) boleh menetapkan kaedah pembayaran tersebut bagi memastikan pembayaran penuh dibuat secepat mungkin.


Mesyuarat Jawatankuasa Fatwa Negeri Selangor Kali Ke-5/2018 yang bersidang pada 9 Oktober 2018 bersamaan 29 Muharram 1440H mengambil maklum:

Sehingga Jun 2018, kesemua pelaburan patuh Syariah (ekuiti, pasaran wang, hartanah & hospitaliti dan sekuriti berpendapatan tetap) adalah pada tahap 72%.

Perumpukan aset pada kos (
asset allocation at cost
) di dalam ekuiti yang patuh Syariah meningkat dari 66% pada Disember 2016 kepada 68% pada Jun 2018.

Peratusan Patuh Syariah 100% untuk pasaran wang telah dicapai pada Mei 2018.

PNB juga mensasarkan untuk meningkatkan penempatan sekuriti berpendapatan tetap patuh Syariah secepat mungkin.


Mesyuarat Jawatankuasa Fatwa Negeri Selangor Kali Ke-6/2018 yang bersidang pada 4 Disember 2018 bersamaan 26 Rabi’ul Awwal 1440H memutuskan:

Garis panduan ini diterima dan disahkan dengan pindaan seperti berikut:

(1) Perkataan ‘Pastikan Bersih’ ditukar kepada ‘Pastikan Suci’.

(2) Ruangan rujukan: ● Said Ramadan al-Buti, Kitab Ma’al al-Nas, Juz. 2. (Damsyik, Syria: Dar al-Fikr al-Mu’asir, 2010).

(3) Menggugurkan perkataan: (الخامسة) dan (Isu yang kelima).


Mesyuarat Jawatankuasa Fatwa Negeri Selangor Kali Ke-1/2019 yang bersidang pada 7 Jumadil Akhir 1440H bersamaan 12 Februari 2019 memutuskan:

(1) Produk Makanan Ubah Suai Genetik (Makanan Bioteknologi Moden; GMO/GMF) adalah halal dimakan sekiranya:

Ia berasaskan DNA haiwan yang halal atau tumbuh-tumbuhan;

DNA haiwan daratan yang halal itu telah disembelih apabila proses pengambilannya melibatkan anggota besar. Jika ianya melibatkan sel atau anggota kecil yang tidak menyebabkan haiwan berkenaan mati atau terseksa, maka hukum memanfaatkannya adalah harus;

DNA hidupan air yang halal dan tidak memudaratkan pengguna;

DNA yang diambil tidak bersumberkan najis;

Telah berlaku proses istihalah tammah;

Diyakini terdapat maslahah yang lebih besar;

Najis yang wujud dalam haiwan terbabit dapat dihilangkan seperti hukum binatang jallalah; dan

Produk GMF yang berasaskan haiwan haram diharuskan ketika dharurah sahaja.

(2) Keputusan fatwa ini menyentuh kepentingan nasional. Berdasarkan kepada Seksyen 51 Enakmen Pentadbiran Agama Islam (Negeri Selangor) 2003, keputusan fatwa ini ditangguhkan dan diangkat kepada pihak Majlis Kebangsaan Bagi Hal Ehwal Ugama Islam Malaysia (MKI), JAKIM.


Mesyuarat Jawatankuasa Fatwa Negeri Selangor Kali Ke-2/2019 yang bersidang pada 3 Sya'ban 1440H bersamaan 9 April 2019 memengambil maklum:

Laporan perkembangan peratusan pelaburan patuh syariah PNB dari 62% pada tahun 2017 kepada 72% bagi tahun 2018. Ia dalam landasan terbaik bagi mencapai syarat minimum 75% pada tahun 2020 sepertimana yang telah diputuskan oleh Jawatankuasa Fatwa Negeri Selangor.


Mesyuarat Jawatankuasa Fatwa Negeri Selangor Kali Ke-3/2019 yang bersidang pada 28 Syawal 1440H bersamaan 2 Julai 2019 memutuskan:

(1) Menukar status jantina dalam MyKad bagi pemilik yang menjalani pembedahan pertukaran jantina yang diharuskan oleh syarak adalah harus.

(2) Sebaliknya menukar status jantina dalam MyKad bagi pemilik yang menjalani pembedahan jantina yang tidak dibenarkan oleh syarak adalah haram.


Mesyuarat Jawatankuasa Fatwa Negeri Selangor Kali Ke-3/2019 yang bersidang pada 28 Syawal 1440H bersamaan 2 Julai 2019 memutuskan:

Bersetuju bahawa berdasarkan Seksyen 22 Catatan dalam Daftar Perkahwinan, Enakmen Undang-Undang Keluarga Islam (Negeri Selangor) 2003 telah mencakupi isu berkaitan taklik dalam perkahwinan Islam. Sehubungan itu, sebarang pindaan undang-undang bagi tujuan penambahan lafaz cerai taklik ini tidak diperlukan.


Mesyuarat Jawatankuasa Fatwa Negeri Selangor Kali Ke-3/2019 yang bersidang pada 28 Syawal 1440H bersamaan 2 Julai 2019 memutuskan:

(1) Status Zakat Bagi Pemilikan Ekuiti (Syarikat) Yang Digadaikan:

PLC wajib mengeluarkan zakat perniagaan (kaedah modal kerja/ modal berkembang), walaupun seluruh saham/ ekuiti pegangan pemilik
 substantial
telah digadaikan, selagi mana harta itu masih menjadi milik sempurna (الملك التام).

(2) Akaun Rezab Perkhidmatan Hutang (
Debt Service Reserve Account/ DSRA
)

Wang
Debt Service Reserve Account
 (DSRA) tidak dikenakan zakat kerana bukan milik sempurna (الملك الناقص) . Manakala
Roll-Over Fixed Deposit
 (ROFD) diwajibkan zakat kerana ia adalah milik sempurna (الملك التام)


Mesyuarat Jawatankuasa Fatwa Negeri Selangor Kali Ke-3/2019 yang bersidang pada 28 Syawal 1440H bersamaan 2 Julai 2019 memutuskan:

Harus khutbah multimedia dengan syarat:

Tidak meletakkan gambar;

Tidak meletakkan paparan video; dan

Tiada sebarang kesalahan teks.


Mesyuarat Jawatankuasa Fatwa Negeri Selangor Kali Ke-4/2019 yang bersidang pada 5 Zulhijjah 1440H / 6 Ogos 2019 memutuskan:

Penggunaan Air Tebus Guna (
“Reclaimed Water”
) dari loji rawatan kumbahan Indah Water Konsortium Sdn. Bhd bagi tujuan bukan minuman adalah harus.


Mesyuarat Jawatankuasa Fatwa Negeri Selangor Kali Ke-4/2019 yang bersidang pada 5 Zulhijjah 1440H / 6 Ogos 2019 memutuskan:

Hibah yang telah berlaku terimaannya (
qabd
) tidak harus ditarik balik kecuali hibah daripada ibu, bapa, nenek atau datuk kepada anak atau cucunya, tertakluk kepada syarat-syarat berikut:

Anak atau cucu mestilah mempunyai kapasiti (ahliyyah) untuk bertasarruf iaitu tidak gila, atau muflis;

Mawhub mestilah masih berada dalam pemilikan anak dan bukannya telah dijual, dihibah kepada orang lain, diwakafkan atau diwariskan kepada ahli waris;

Hibah tersebut bukan hibah yang mensyaratkan balasan;

Penarikan balik hibah tidak dibuat dengan sebab kematian penghibah atau penerima hibah dan hak tersebut tidak boleh dipindahkan kepada ahli waris penghibah selepas kematiannya kerana ahli waris dianggap sebagai orang luar dalam akad hibah;

Tidak berlaku kerosakan mawhub. Jika kerosakan itu berlaku pada sebahagian daripada fizikal mawhub, pembatalan terhadap bahagian lain yang masih tidak rosak dibenarkan; dan

Penarikan balik hibah hendaklah dilakukan melalui Mahkamah Syariah.


Mesyuarat Jawatankuasa Fatwa Negeri Selangor Kali Ke-4/2019 yang bersidang pada 5 Zulhijjah 1440H / 6 Ogos 2019 memutuskan:

a) Penyambungan tempoh pengambilan keuntungan Simpanan Tetap Islamik Kumpulan Wang Wakaf iaitu Wakaf Am, Wakaf Tunai dan Wakaf Khas sebanyak 80 peratus (80%) ke akaun Korporat PWS atau Manfaat Wakaf PWS; dan

b) Tempoh penyambungan pengambilan keuntungan simpanan tetap Islamik daripada Kumpulan Wang Wakaf iaitu Wakaf Am, Wakaf Tunai dan Wakaf Khas adalah selama tiga (3) tahun bermula dari 1 Januari 2020.

c) Pihak Perbadanan Wakaf Selangor (PWS) hendaklah mengemukakan laporan perincian perolehan dan perbelanjaan kepada Ahli Jawatankuasa Fatwa setiap enam (6) bulan.


Mesyuarat Jawatankuasa Fatwa Negeri Selangor telah memutuskan seperti berikut:

Bone china adalah najis kerana zatnya mengandungi 50% daripada tulang babi atau binatang lain yang tidak disembelih menurut syara’.


Mesyuarat Jawatankuasa Fatwa Negeri Selangor telah memutuskan seperti berikut:

Bersetuju dan memutuskan bahawa harus menggunakan wang zakat dari peruntukan Ibnu Sabil (zakat) untuk membina dan membiayai pengurusan yang berkaitan dengannya.


Mesyuarat Jawatankuasa Fatwa Negeri Selangor yang bersidang pada 4 Ogos 2009 telah memutuskan bahawa;

i. Apabila salah seorang pasangan (ibu atau bapa) memeluk agama Islam, status agama bagi anak di bawah umur pasangan tersebut adalah secara langsung beragama Islam.

ii. Jawatankuasa Fatwa Negeri Selangor juga memutuskan supaya perkara 12 (4) perlembagaan persekutuan yang memperuntukan bahawa agama seseorang yang di bawah umur 18 tahun hendaklah ditetapkan oleh ibu atau bapa atau penjaganya tidak perlu dipinda.

iii. Jawatankuasa Fatwa Negeri Selangor telah bersetuju dan membuat pindaan kepada perkara 21 (3) seperti berikut: “Hak hadhanah hendaklah diputuskan oleh Mahkamah Sivil dan syarat yang ditetapkan memberi keutamaan kepada status agama anak”.


Mesyuarat Jawatankuasa Fatwa Negeri Selangor telah memutuskan seperti berikut:

(i) Islam menegah umatnya melakukan apa jua perbuatan dan amalan yang mempunyai unsur-unsur syirik dan menyerupai amalan jahiliah serta berlebih-lebihan dan membazir. Oleh itu, Islam mengharamkan perbuatan membina, mengukir atau memahat apa jua bentuk patung samada manusia atau haiwan untuk tujuan peringatan atau sebagainya.

(ii) Walaubagaimanapun, sekiranya binaan tanda peringatan tersebut hanya mengandungi ukiran nama dan bentuk selain daripada manusia dan haiwan, muzakarah tersebut memutuskan bahawa ia adalah diharuskan selagi mana tidak berlaku pembaziran dan perbuatan-perbuatan yang boleh menjejaskan aqidah seperti unsur-unsur pemujaan dan amalan-amalan lain yang bertentangan dengan syarak.

(iii) Acara-acara seperti majlis bacaan doa selamat, yasin, tahlil dan sebagainya tidak boleh dilakukan dihadapan binaan peringatan tersebut dan hendaklah dilakukan di tempat berasingan seperti masjid atau bangunan berhampiran semasa meraikan perayaanperayaan yang berkaitan


Mesyuarat Jawatankuasa Fatwa Negeri Selangor telah memutuskan seperti berikut;

i. Kandungan tujuh (7) buah buku yang dinyatakan di para 6 secara keseluruhannya tidak mengandungi fakta-fakta yang bercanggah dengan Ahli Sunnah Wal Jamaah. Walau bagaimanapun ianya tidak sesuai disiarkan kepada umum dan perlu dihadkan bacaannya di Institusi Pengajian Tinggi sahaja sebagai rujukan ilmiah. Buku ini juga tidak perlu diharamkan.

ii. Ketujuh-tujuh buah buku yang diberikan oleh Yang Mulia Raja Ashman Shah Ibnu Sultan Azlan Shah tidak boleh dijadikan sebagai sandaran rujukan bagi membuat pertimbangan terhadap kandungan sebenar Tariqat Naqsyabandiah al-Aliah Syeikh Nazim Haqqani. Kajian yang lebih lanjut perlu dilakukan bagi mendapatkan sumber sebenar amalan Tariqat Naqsyabandiah al-Aliah Syeikh Haqqani untuk dibuat kajian dan penelitian yang mendalam.

iii. Keputusan Muzakarah kali ke 48 bertarikh 3 April 2000 dan Muzakarah Jawatankuasa Fatwa Majlis Kebangsaan bagi Hal Ehwal Agama Islam Malaysia kali ke 85 pada 12 Februari 2009 hendaklah dikekalkan.


Mesyuarat Jawatankuasa Fatwa Negeri Selangor telah memutuskan seperti berikut:

(a) Bagi menjaga kehormatan dan kemuliaan ayat-ayat suci al-Quran dan kalimah-kalimah suci agama Islam, perbuatan menggantung apa jua ayat-ayat suci al-Quran atau kalimah-kalimah suci agama Islam di premis-premis bukan Islam atau mana-mana tempat yang boleh mendedahkannya kepada penghinaan, penipuan atau penyalahgunaan adalah dilarang oleh Islam.

(b) Penjualan dan penyimpanan kitab suci al-Quran di kedai-kedai yang dimiliki oleh orang bukan Islam adalah juga dilarang oleh Islam kerana ia boleh membawa kepada penghinaan ke atas kehormatan dan kesucian kitab suci tersebut.


Mesyuarat Jawatankuasa Fatwa Negeri Selangor telah memutuskan seperti berikut:

i. Isu bersumpah, cara-cara melakukan serta hukumnya perlu diberi penjelasan kepada masyarakat Islam supaya mereka tidak keliru.

ii. JAKIM disaran mengeluarkan risalah penjelasan mengenai kedudukan dan penggunaan sumpah termasuk Sumpah Mubahalah menurut kehendak syara’ supaya kekeliruan yang berlaku baru-baru ini tidak berulang.


Mesyuarat Jawatankuasa Fatwa Negeri Selangor memutuskan seperti berikut:

Harus menggunakan Wang Zakat dari peruntukan Asnaf Fisabilillah untuk membiayai Caruman Skim Takaful Hayat Berkumpulan bagi Guru-guru Kelas al-Quran dan Fardhu Ain Intigrasi (KAFAI) Negeri Selangor Darul Ehsan.


Mesyuarat Jawatankuasa Fatwa Negeri Selangor memutuskan seperti berikut:

i. Senaman yoga yang berasal daripada masyarakat hindu sejak sebelum masihi lagi menggabungkan amalan fizikal, unsur-unsur keagamaan dan pemujaan bagi tujuan tertentu adalah tidak sesuai dan boleh merosakkan aqidah umat Islam.

ii. Apa jua jenis atau bentuk senaman yang mengandungi unsur-unsur tersebut di atas adalah dilarang dan bertentangan dengan syariat Islam.


Mesyuarat Jawatankuasa Fatwa Negeri Selangor memutuskan seperti berikut:

Harus menggunakan wang zakat dari peruntukan Asnaf ‘Amil untuk Membiayai Emolumen Pegawai-pegawai MAIS di bahagian tertentu yang mana bidang tugasnya adalah terlibat secara langsung dalam mengurus hal ehwal kewangan zakat.


Mesyuarat Jawatankuasa Fatwa Negeri Selangor memutuskan seperti berikut:

(i) Harus menggunakan wang zakat bagi membiayai kos berkaitan kes permohonan perisytiharan murtad dalam proses istitabah di Baitul Iman;

(ii) Sekiranya pemohon masih dalam tempoh muallaf (5 tahun) hendaklah wang tersebut digunakan dari peruntukan asnaf muallaf;

(iii) Sebaliknya jika pemohon telah melebihi tempoh muallaf (melebihi 5 tahun) hendaklah wang tersebut digunakan dari peruntukan asnaf fisabilillah.


Mesyuarat Jawatankuasa Fatwa Negeri Selangor memutuskan seperti berikut:

(i) Peraduan ini adalah tidak mematuhi syariah kerana mengandungi unsur judi, ghorar (unsur yang tidak jelas), exsplotasi dan menggalakkan pembaziran;

(ii) Mesyuarat panel kajian syariah menasihatkan celcom supaya menyediakan konsep peraduan baru yang selari dengan tuntutan syarak.


Mesyuarat Jawatankuasa Fatwa Negeri Selangor memutuskan seperti berikut:

(i) Harus menggunakan wang saham wakaf untuk membiayai segala keperluan bagi mewujudkan sesuatu aset;

(ii) Harus menggunakan wang manfaat wakaf untuk membiayai segala kos penyelenggaraan berkaitan keperluan bangunan;

(iii) Pihak MAIS disyorkan agar mempergiatkan usaha untuk menyuburkan harta-harta wakaf yang telah diwujudkan supaya hasil atau manfaat wakaf yang diterima akan lebih memberi keuntungan;

(iv) Pihak MAIS hendaklah memastikan terlebih dahulu sesuatu harta yang diterima untuk tujuan diwakafkan adalah merupakan harta milik sempurna yang tidak ada sebanrang tanggungan.


Mesyuarat Jawatankuasa Fatwa Negeri Selangor memutuskan seperti berikut:

(i) Hukum membayar zakat wajib ke atas semua bentuk perniagaan yang memenuhi tuntutan syarak sama ada perniagaan tersebut berdaftar atau pun tidak berdaftar.

(ii) Hukum membayar zakat adalah wajib ke atas semua kumpulan perniagaan Muslim dan syarikat perniagaan yang dimiliki oleh kerajaan samada Kerajaan Negeri ataupun Kerajaan Persekutuan.

(iii) Pembayaran zakat oleh syarikat yang dimiliki individu atau perkumpulan Muslim yang menjalankan perniagaan di negeri Selangor hendaklah dibuat di negeri Selangor.

(iv) Hukum membayar zakat perniagaan adalah wajib ke atas setiap syarikat dalam kumpulan yang terdiri dari pelbagai anak syarikat. Sekiranya syarikat induk telah membayar zakat yang wajib dikeluarkan oleh anak syarikat, maka anak syarikat tidak wajib membayar zakat.


Mesyuarat Jawatankuasa Fatwa Negeri Selangor memutuskan seperti berikut:

Bersetuju dengan cadangan untuk mengadakan Sistem Pengurusan Online Pentadbiran Masjid Negeri Selangor (SPMS) kerana ia dilihat sebagai satu usaha murni ke arah memantapkan institusi masjid di Negeri Selangor.


Mesyuarat Jawatankuasa Fatwa Negeri Selangor memutuskan seperti berikut:

(i) Harus menggunakan wang tabungan masjid selain tabungan yang khusus bagi pembayaran saguhati kepada ahli Jawatankuasa Masjid yang menghadiri kursus;

(ii) Kadar pembayaran saguhati hendaklah mengikut kadar yang munasabah. Bagi ahli Jawatankuasa Masjid yang tidak mempunyai pendapatan tetap, kadar pembayaran saguhati adalah merangkumi elaun sara hidup sepanjang kehadirannya berkursus;

(iii) Sekiranya wang tabungan masjid tidak mencukupi, JAIS hendaklah berusaha untuk mendapatkan dana daripada mana-mana sumber yang difikirkan sesuai;

(iv) Disyorkan supaya setiap masjid mewujudkan tabungan khas pendidikan bagi tujuan pendidikan ahli qariah.


Mesyuarat Jawatankuasa Fatwa Negeri Selangor memutuskan seperti berikut:

(i) Tidak harus istibdal ke atas Tanah Wakaf Masjid al-Shariff, Meru kerana tidak menepati syarat yang membolehkan istibdal;

(ii) Perjanjian yang telah dibuat diantara penyewa tanah dengan pihak masjid adalah tidak sah dari segi undang-undang sivil mahupun syariah;

(iii) Sebagai pemegang amanah tunggal harta wakaf di negeri Selangor, disyorkan supaya MAIS mengadakan rundingan secara pentadbiran dengan penyewa tanah agar masalah ini dapat ditangani sebaik mungkin.


Mesyuarat Jawatankuasa Fatwa Negeri Selangor memutuskan seperti berikut:

Membangunkan Tanah Wakaf Khas khususnya Wakaf Masjid dengan tambahan projek pembangunan atau beberapa penambahbaikan bagi menjamin harta wakaf tersebut kekal adalah diharuskan oleh Islam dengan syarat pembangunan ini hendaklah berdasarkan keperluan yang boleh ditentukan oleh pemerintah dan tidak bercanggah dengan Syariah Islam.


Setelah berbincang Jawatankuasa Fatwa telah memutuskan bahawa:

(i) Kadar upah simpan barang gadaian skim ar-Rahnu adalah seperti berikut:

Nilai Barang Gadaian

Tempoh (Bulan)

Kadar Upah Yang Ditetapkan (1% Sebulan)

     RM 100.00 – RM1,000.00

3 bulan pertama

0.60% Sebulan

3 bulan berikutnya

0.70% Sebulan

RM1,001.00 – RM 5,000.00

3 bulan pertama

0.65% Sebulan

3 bulan berikutnya

0.80% Sebulan

RM 5,001.00 – RM 10,000.00

3 bulan pertama

0.80% Sebulan

3 bulan berikutnya

0.95% Sebulan

(ii) Gadaian yang melebihi RM 10,000.00 upahnya hendaklah dihadkan tidak melebihi 1% sebulan.

(iii)Sekiranya setelah tamat tempoh yang dinyatakan, barang gadaian tersebut masih gagal ditebus, persetujuan kedua-dua belah pihak perlu diperolehi bagi menentukan tempoh lanjutan dan kadar yang dikenakan.


Mesyuarat Jawatankuasa Fatwa Negeri Selangor memutuskan seperti berikut:

(i) Mengesyorkan agar Jawatankuasa Teknikal Undang-Undang Majlis Agama Islam Selangor membuat pindaan terhadap enakmen dari segi peruntukan hukuman takzir kepada pesalah zina dan pembelaan kebajikan anak tak sah taraf. Pindaan dicadangkan pada:

(a) Enakmen Undang-Undang Keluarga Islam;

(b) Enakmen Jenayah Syariah; dan

(c) Lain-lain enakmen yang difikirkan perlu

(ii) Mengesyorkan agar Jabatan Mufti Selangor dengan kerjasama Jabatan Kehakiman Syariah Malaysia mengadakan Muzakarah Khas mengenai mempertingkatkan bidang kuasa Mahkamah Syariah.


Mesyuarat Jawatankuasa Fatwa Negeri Selangor memutuskan seperti berikut:

Bersetuju dengan pengagihan bonus berjumlah RM3,144,000.00 kepada Penyelia dan Guru-guru Kelas al-Quran dan Fardhu ‘Ain Intigrasi (KAFAI) Negeri Selangor yang dibiayai melalui tiga sumber peruntukan kewangan iaitu Jabatan Kemajuan Islam Malaysia (JAKIM), Kerajaan Negeri dan Baitulmal.


Mesyuarat Jawatankuasa Fatwa Negeri Selangor Kali Ke-5/2019 yang bersidang pada 2 Rabi'ul Awwal 1441H / 30 Oktober 2019 memutuskan:

Tempoh pelaksanaan kadar had al-kifayah baharu adalah berdasarkan kemampuan Lembaga Zakat Selangor.


Mesyuarat Jawatankuasa Fatwa Negeri Selangor telah memutuskan bahawa:

Hukum menggunakan najis babi untuk tujuan baja tanaman adalah HARAM.


Mesyuarat Jawatankuasa Fatwa Negeri Selangor Kali Ke-5/2019 yang bersidang pada 2 Rabi'ul Awwal 1441H / 30 Oktober 2019 memutuskan:

Pembayaran zakat melalui ejen saluran pembayaran iaitu Touch ‘n’ Go dan
Boost
 yang menyediakan perkhidmatan
E-Wallet
 dan Kod
Quick Response
 (QR) adalah harus menurut Hukum Syarak.


Mesyuarat Jawatankuasa Fatwa Negeri Selangor telah berbincang dan menyatakan bahawa:

Harus menggunakan peruntukan dana zakat Fi Sabilillah untuk membiayai pegawai dan kakitangan bagi Unit Runding Cara Aqidah (Kaunseling) di Jabatan Mufti Negeri Selangor bagi menangani permasalahan murtad.


Mesyuarat Jawatankuasa Fatwa Negeri Selangor Kali Ke-6/2019 yang bersidang pada 6 Rabi'ul Akhir 1441H / 3 Disember 2019 memutuskan:

a) Harus bagi pengamal perubatan yang berkelayakan membuat diagnosis ‘
Medical Futility
’ yang menjurus kepada penamatan rawatan utama atau kuratif dalam keadaan-keadaan berikut:

Rawatan utama yang diberikan tidak lagi berkesan dan tidak menjurus kepada penyembuhan; dan

Rawatan utama atau kecemasan dianggap sia-sia (would be futile) dan tidak lagi memberi kesan.

b) Pelaksanaan diagnosis ‘
Medical Futility
’ hendaklah memenuhi syarat-syarat berikut:

Dilaksanakan secara profesional oleh satu pasukan pakar perubatan dengan mengambil kira diagnosis, prognosis (termasuk jangka hayat) dan kualiti hidup pesakit;

Mengambil kira semua pandangan kepakaran yang terlibat (
multi-b. diccipline
); dan

Perbincangan bersama waris terdekat (
family conference
).

c) Hukum Pelaksanaan Arahan Awal Perubatan (AMD) adalah harus. Sekiranya berlaku percanggahan dalam pelaksanaan AMD di antara pihak pesakit dengan pakar perubatan, maka pandangan pakar perubatan adalah lebih diutamakan.


Mesyuarat Jawatankuasa Fatwa Negeri Selangor Kali Ke-6/2019 yang bersidang pada 6 Rabi'ul Akhir 1441H / 3 Disember 2019 memutuskan:

a) Hukum pendermaan buah pinggang atau hati oleh orang-orang Islam yang masih hidup adalah harus dan ia sangat digalakkan.

b) Hukum pemindahan keseluruhan organ atau tisu daripada tubuh badan orang-orang Islam yang telah meninggal dunia termasuk hati, paru-paru, buah pinggang, injap jantung, kulit atau tulang adalah harus dan ia sangat digalakkan.


Mesyuarat Jawatankuasa Fatwa Negeri Selangor telah memutuskan seperti berikut:

(i) Harus menggunakan peruntukan asnaf Fi Sabilillah bagi Jawatankuasa Dakwah Negeri Selangor, Jawatankuasa Tauliah, Jawatankuasa Pendidikan Islam, Jawatankuasa Undang-Undang, Jawatankuasa Fatwa Negeri Selangor, Jawatankuasa Pengurusan Aqidah dan Jawatankuasa Falak.

(ii) Elaun tetap dan elaun kehadiran Mesyuarat MAIS, Jawatankuasa Audit dan Jawatankuasa Kaedah Mahkamah Syariah (JAKESS) hendaklah menggunakan peruntukan Baitulmal.

(iii) Jawatankuasa Pengesahan Halal Negeri Selangor hendaklah dibiayai melalui peruntukan pengeluaran sijil halal manakala Jawatankuasa Qariah dibiayai melalui peruntukan khas EXCO Jawatankuasa Tetap Hal Ehwal Islam yang sedia ada.


Mesyuarat Jawatankuasa Fatwa Negeri Selangor Kali Ke-6/2019 yang bersidang pada 6  Rabi'ul Akhir 1441H / 3 Disember 2019 memutuskan:

Perkahwinan yang dilakukan oleh jurunikah yang diiktiraf oleh pihak berkuasa bagi pasangan yang berjauhan dari wali lebih dari dua marhalah adalah sah menurut mazhab al-Syafie.


Mesyuarat Jawatankuasa Fatwa Negeri Selangor telah berpandangan bahawa:

Penggunaan kemudahan awam seperti dewan serbaguna / kompleks komuniti boleh digunakan oleh semua pihak. Adalah disarankan supaya sebarang kegiatan atau acara yang dilaksanakan di tempat tersebut hendaklah dipastikan sentiasa memelihara keharmonian masyarakat di samping menjaga sensitiviti agama / kefahaman. Oleh yang demikian satu garis panduan / peraturan hendaklah diwujudkan.


Mesyuarat Jawatankuasa Fatwa Negeri Selangor berpandangan bahawa:

Solat jumaat wajib dilaksanakan oleh setiap orang Islam. Oleh yang demikian solat jumaat tidak harus sama sekali ditinggalkan atas sebab menjalankan tugas seumpama mencegah kemungkaran.


Mesyuarat Jawatankuasa Fatwa Negeri Selangor Kali Ke-6/2019 yang bersidang pada 6 Rabi'ul Akhir 1441H / 3 Disember 2019 memutuskan:

a) Bahawa orang Islam adalah ditegah daripada menulis atau menggunakan ayat-ayat al-Quran dengan tulisan yang bukan huruf arab atau bukan tulisan al-Quran atas sebab berikut:

Penulisan bukan huruf Arab atau bukan tulisan al-Quran tidak dapat memainkan peranan sepertimana yang dilakukan oleh huruf-huruf Arab; dan

Sekiranya al-Quran ditulis dengan penulisan bukan huruf Arab atau bukan tulisan al-Quran akan menyebabkan perubahan dari segi saiz lafaz dan maknanya.

b) Walau bagaimanapun, ayat-ayat al-Quran dengan tulisan yang bukan huruf Arab atau bukan tulisan al-Quran dibenarkan untuk digunakan bagi tujuan seperti berikut:

Penulisan akademik (petikan atau frasa) yang menggunakan tanda transliterasi yang betul serta mengikut kaedah yang standard; atau

untuk tujuan pengajaran dan pembelajaran.

c) Mana-mana orang adalah diharam dan dilarang:

Menulis ayat-ayat al-Quran dengan penulisan bukan huruf Arab atau bukan tulisan al-Quran; dan

mencetak, menerbit, menjual, mempamer, mengedar atau terlibat dengan apa-apa cara sekali pun dalam penulisan ayat-ayat al-Quran dengan penulisan bukan huruf Arab atau bukan tulisan al-Quran.

d) Mana-mana orang adalah dilarang daripada bersubahat dalam melakukan mana-mana perkara yang dilarang dalam perenggan (c).


Mesyuarat Jawatankuasa Fatwa Negeri Selangor telah memutuskan bahawa:

Pada prinsipnya Islam tidak menghalang penggunaan nada dering ayat-ayat suci al-quran ini dengan syarat penggunaannya menepati adab yang telah ditetapkan oleh Islam dan digunakan di tempat-tempat yang tidak mencemarkan kesucian ayat-ayat suci tersebut seperti di dalam tandas.


(i) Mesyuarat berpandangan bahawa kaedah pengagihan zakat perlu diagihkan kepada penerima dengan kadar segera, tanpa ditangguh atau disimpan. Pandangan ini merujuk kepada kitab al-Fiqh Manhaji ‘Ala Mazhab al-Shafii, Jilid 1, halamam 313, yang menyatakan bahawa pemilik harta wajib mengeluarkan zakat secara segera apabila memenuhi syaratnya itu, harta itu sudah ada dan terdapatnya asnaf yang layak menerima atau pemerintah yang mengumpulkan zakat. Dalam konteks ini, Lembaga Zakat Selangor adalah berperanan sebagai wakil kepada pemilik harta untuk mengagihkan zakat kepada penerimanya.

(ii) Mesyuarat juga berpandangan bahawa sekiranya simpanan tersebut dilaksanakan, ia akan memberi kesan negatif terhadap pembayar zakat yang mengharapkan agar zakat yang dibayar sampai kepada penerima dalam jangka masa yang sepatutntya. Dari situasi tersebut, secara tidak langsung akan menjadi salah satu punca penurunan bilangan pembayar zakat di negeri ini yang menyebabkan matlamat kutipan zakat tidak mencapai sasarannya.

(iii) Mesyuarat turut mencadangkan supaya wang Baitul Mal (bukan zakat) agar mengambil peranan dalam perkara ini untuk memulakan simpanan dananya bagi memenuhi keperluan yang diputuskan oleh Majlis Mesyuarat Kerajaan Negeri Selangor.


Mesyuarat Jawatankuasa Fatwa Negeri Selangor telah memutuskan bahawa:

Pelaburan yang menjamin keuntungan secara tetap seperti yang ditawarkan oleh beberapa syarikat pelaburan dalam dan luar Negara seperti Swisscash Mutual Fund dan lain-lain adalah haram kerana ia mengandungi unsur riba dan gharar. Oleh itu, umat Islam dilarang terlibat dengan pelaburan seumpama ini kerana banyak alternatif lain yang berlandaskan yang boleh disertai oleh umat Islam.


Mesyuarat Jawatankuasa Fatwa Negeri Selangor Kali Ke-6/2019 yang bersidang pada 6 Rabi'ul Akhir 1441H / 3 Disember 2019 memutuskan:

a) Permulaan waktu solat Subuh di Malaysia adalah menggunakan parameter altitud matahari pada 18° di bawah ufuk. Perubahan ini menyebabkan waktu solat Subuh sedia ada perlu ditambah sebanyak 8 minit;

b) Kajian ini telah dibahas dan dipersetujui dalam Muzakarah Falak Peringkat Kebangsaan Tahun 2019 yang telah diadakan pada 17-19 September 2019 untuk mengubah altitud matahari di bawah ufuk bagi penentuan awal waktu solat Subuh di Malaysia sedia ada iaitu 20° (Kelantan 19°); dan

c) Pelaksanaan solat Subuh sebelum ini yang menggunakan altitud matahari pada 20° tetap dianggap sah kerana ia adalah masalah ijtihadiyah bergantung pada apa yang telah diputus dan dipersetujui oleh uli al-amr sebagai pemerintah.


Mesyuarat Jawatankuasa Fatwa Negeri Selangor telah memutuskan bahawa:

Kerajaan negeri boleh mewakafkan harta sebagai penggunaan khusus kepada orang Islam termasuk tapak masjid, surau, kubur dan sekolah Islam.


Mesyuarat Jawatankuasa Fatwa Negeri Selangor telah memutuskan supaya tanah dan harta wakaf milik MAIS diberi pengecualian daripada cukai berdasarkan sebab berikut:

(i) Bahawa tanah dan harta wakaf tersebut tidak dikomersial untuk tujuan keuntungan.

(ii) Bahawa tanah dan harta wakaf tersebut bukan milik peribadi dan sekiranya terdapat keuntungan, ianya untuk tujuan kemaslahatan umat Islam negeri ini.


Mesyuarat Jawatankuasa Fatwa Negeri Selangor Kali Ke-1/2020 yang bersidang pada 23 Jumada al-Akhirah 1441H bersamaan 18 Februari 2020 memutuskan:

Menerima cadangan kertas kerja ini dengan syor agar Jabatan Mufti Negeri Pulau Pinang membawa kertas kerja ini ke dalam Mesyuarat Majlis Kebangsaan Hal Ehwal Ugama Islam Malaysia (MKI) selaras dengan Seksyen 51, Enakmen Pentadbiran Agama Islam (Negeri Selangor) 2003, kerana ia menyentuh kepentingan Nasional.


Mesyuarat Jawatankuasa Fatwa Negeri Selangor telah memutuskan seperti berikut:

Sabun yang mengandungi unsur tanah liat boleh digunakan untuk melakukan samak najis mughallazah dengan syarat tanah tersebut suci dan peraturan kandungan tanah dalam sabun melebihi daripada bahan-bahan yang lain serta kaedah penggunaan dilakukan mengikut syara’.


Mesyuarat Jawatankuasa Fatwa Negeri Selangor memutuskan seperti berikut:

(i) Pasir yang dicuci dengan menggunakan air takungan dari kandang babi adalah mengandungi najis mughallazah dan tidak halal penggunaanya.


Mesyuarat Jawatankuasa Fatwa Negeri Selangor memutuskan seperti berikut:

i. Islam menitikberatkan kebersihan, namun produk-produk yang dihasilkan atau diambil daripada anggota atau unsur haiwan yang halal di makan, tetapi sekiranya ia mendatangkan mudarat, penggunaannya adalah dilarang oleh Islam.

ii. Oleh itu, sebarang produk kosmetik atau sebagainya yang mengandungi bahan najis seperti anggota atau unsur haiwan yang haram dimakan atau yang memberi kemudaratan kepada manusia adalah haram digunakan.


Mesyuarat Jawatankuasa Fatwa Negeri Selangor Kali Ke-1/2020 yang bersidang pada 23 Jumadal Akhir 1441H bersamaan 18 Februari 2020 mengambil maklum bahawa:

Perkembangan terkini sehingga bulan Januari 2020 peratusan pelaburan patuh syariah Permodalan Nasional Berhad (PNB) telah meningkat sebanyak 74.5% dan PNB komited untuk mencapai kepatuhan syariah merangkumi kesemua aset pada tahun 2020 iaitu sebanyak 75%.


Mesyuarat Jawatankuasa Fatwa Negeri Selangor yang bersidang pada 5 September 2006 memutuskan seperti berikut:

i. Harus menggunakan debu tanah yang telah disterilkan (dinyahkuman) dengan menggunakan proses irradiasi untuk kegunaan bertayammum.

ii. Sah bertayammum dengan menggunakan debu tanah yang telah disterilkan kerana ianya menepati Syariat Islam. Walau bagaimanapun, syarikat pengeluar dinasihatkan agar menggunakan pek yang lebih kecil (satu pek bagi setiap kegunaan) agar kegunaannya lebih kompetitif sesuai dengan syarat sah tayammum.


Mesyuarat Jawatankuasa Fatwa Negeri Selangor Kali Ke-1/2020 yang bersidang pada 23 Jumada al-Akhirah 1441H bersamaan 18 Februari 2020 memutuskan:

Adalah lebih afdhal jenazah dikuburkan di tempat dia meninggal dunia dan pengebumian tersebut hendaklah disegerakan. Walau bagaimanapun, tiada halangan bagi ahli waris yang berhasrat untuk membawa jenazah balik ke kampung untuk urusan pengebumian selagi mana jenazah belum dikebumikan dan perbuatan tersebut diyakini tidak mencemarkan kehormatan jenazah serta tidak membawa kepada kemudharatan.


Mesyuarat Jawatankuasa Fatwa Negeri Selangor yang bersidang pada 5 September 2006 memutuskan seperti berikut:

i. Hasil daripada wang Skim Saham Wakaf Selangor hendaklah dibelanjakan bagi tujuan pembelian atau pembiayaan aset kekal. Manakala Wang Manfaat Wakaf Selangor boleh dibelanjakan untuk memberi bantuan dan perbelanjaan lain yang difikirkan sesuai oleh Majlis Agama Islam Selangor.

ii. Majlis Agama Islam Selangor disaran untuk mengasingkan antara pecahan perbelanjaan aset wakaf dengan perbelanjaan wang Manfaat Wakaf yang keseluruhannya sebanyak 22 item sepertimana yang dicadangkan, agar penggunaanya nanti lebih tepat dan jelas. Di samping itu, hendaklah dipastikan bahawa item yang telah termasuk dalam asnaf zakat seperti fakir, miskin dan fii sabilillah tidak terkandung dalam item perbelanjaan Wang Manfaat Wakaf.


Mesyuarat Jawatankuasa Fatwa Negeri Selangor yang bersidang pada 26-27 Jun 2006 telah memutuskan seperti berikut:

Bahawa haram menggunakan cuka wain (Wine Vinegar) atau seumpamanya yang diproses dan dicampur dengan bahan-bahan luar. Walau bagaimanapun, sekiranya perubahan daripada cuka wain atau seumpamanya kepada cuka berlaku dengan sendirinya, maka ia adalah halal.


Mesyuarat Jawatankuasa Fatwa Negeri Selangor yang bersidang pada 26-27 Jun 2006 telah memutuskan seperti berikut:

i. Harus melaksanakan aktiviti agihan untuk asnaf fii sabilillah faqir miskin dalam bentuk zat dan manfaat mengikut keperluan kecuali apabila terdapat sebarang masalah yang berbangkit.

ii. Lembaga Zakat Selangor hendaklah memberi penekanan terhadap pengkayaan jiwa melalui pelbagai program.


Mesyuarat Jawatankuasa Fatwa Negeri Selangor yang bersidang pada 26-27 Jun 2006 telah memutuskan seperti berikut:

i. Jawatan yang dikategorikan menepati asnaf fi sabilillah ialah semua kakitangan yang ditempatkan di Bahagian Pendidikan Islam, Bahagian Pengurusan Masjid, Bahagian Pengurusan Dakwah, Masjid Negeri Selangor, Institut Latihan dan Dakwah Selangor, Pusat Perlindungan Wanita Baitul Ihsan Majlis Agama Islam Selangor, Pusat Pemurnian Akidah Baitul Iman Majlis Agama Islam Selangor Dan Bahagian Pembangunan Insan Majlis Agama Islam Selangor.

ii. Manakala jawatan yang tidak menepati asnaf fii sabilillah ialah di Bahagian Pengurusan Penguatkuasaan Jabatan Agama Islam Selangor, Bahagian Pengurusan Jabatan Agama Islam, Bahagian Perundangan Keluarga Jabatan Agama Islam Selangor, Bahagian Penyelidikan dan Pembangunan Jabatan Agama Islam Selangor, Bahagian Teknologi Maklumat Jabatan Agama Islam Selangor, Bahagian Perundangan Syara’ Jabatan Agama Islam Selangor dan Bahagian Sistem Maklumat di Jabatan Mufti Negeri Selangor.

iii. Bagi mengatasi beberapa jawatan yang tidak menepati asnaf fi sabilillah disyorkan supaya Majlis Agama Islam Selangor membayar emolumen kakitangan tersebut dengan wang Baitul Mal atau peruntukan geran dari Kerajaan Negeri.


Mesyuarat Jawatankuasa Fatwa Negeri Selangor memutuskan seperti berikut:

Tidak harus menggunakan peruntukan zakat untuk Pembiayaan Skim Pelan Takaful Berkelompok bagi menggantikan Pelan Persaraan kakitangan lantikan Majlis Agama Islam Selangor dan mencadangkan supaya pembiayaan tersebut menggunakan peruntukan Baitul Mal.


Mesyuarat Jawatankuasa Fatwa Negeri Selangor memutuskan seperti berikut:

Tidak harus menggunakan peruntukan zakat bagi Skim Latihan Dalam Perkhidmatan untuk kakitangan lantikan Majlis Agama Islam Selangor dan anak syarikat melainkan kakitangan berkenaan termasuk dalam golongan asnaf yang perlu diberi bantuan. Adalah dicadangkan supaya pihak MAIS melantik kakitangan yang sedia mempunyai kepakaran dalam bidang yang diperlukan.


Mesyuarat Jawatankuasa Fatwa Negeri Selangor Kali Ke-1/2020 yang bersidang pada 23 Jumadil Akhir 1441H bersamaan 18 Februari 2020 memutuskan:

Keputusan mahkamah Persekutuan Putrajaya pada 12 Februari 2020 yang membuat keputusan bahawa anak orang Islam yang dilahirkan di luar ikatan perkahwinan atau tidak sah taraf, tidak boleh di bin atau binti dengan nama bapanya.

Sehubungan dengan itu, satu kertas kerja berkaitan Isu Penamaan Bin/ Binti Abdullah Kepada Anak Tak Sah Taraf akan dibawa ke dalam Mesyuarat Jawatankuasa Fatwa Negeri Selangor akan datang. Ini kerana fatwa pada 28 April 2005 iaitu Garis Panduan Mengenai Anak Tak Sah Taraf Menurut Hukum Syarak tidak memutuskan penamaan anak tak sah taraf tersebut.


Mesyuarat Jawatankuasa Fatwa Negeri Selangor memutuskan seperti berikut:

Tidak harus menggunakan peruntukan zakat untuk pembiayaan kemudahan perubatan bagi kakitangan MAIS dan mencadangkan supaya pembiayaan tersebut menggunakan peruntukan Baitul Mal.


Mesyuarat Jawatankuasa Fatwa Negeri Selangor Kali Ke-2/2020 yang bersidang pada 24 Syawal 1441H bersamaan 16 Jun 2020 mengambil maklum akan kertas kerja yang dibentangkan iaitu:

Kertas Memohon Fatwa Berkenaan Garis Panduan Solat Fardhu dan Sunat Secara Berjemaah Dalam Tempoh Pasca PKP COVID-19.

Garis Panduan Solat Fardhu dan Sunat Secara Berjemaah Dalam Tempoh Pasca PKP COVID-19 yang telah diputuskan dalam Mesyuarat Jawatankuasa Khas Muzakarah Majlis Kebangsaan Hal Ehwal Ugama Islam Malaysia Kali Ke-4/2020 pada 6 Ramadhan 1441H bersamaan 29 April 2020 iaitu:

a) Garis Panduan Solat Fardhu Dan Sunat Secara Berjemaah Dalam Tempoh Pasca PKP COVID-19. Ia merangkumi solat Jumaat, solat fardhu lima waktu, solat Terawih, solat sunat hari raya dan solat jenazah iaitu:

Mereka yang disahkan positif COVID-19 atau yang baru sembuh COVID19 atau mereka dalam kategori
Person Under Investigation
 (PUI) atau
Person Under Surveillance
 (PUS) adalah dilarang menghadiri solat fardhu dan sunat secara berjemaah;

Jemaah yang kurang sihat, batuk dan mempunyai gejala COVID-19 tidak dibenarkan hadir;

Orang ramai hendaklah dinasihatkan memakai penutup hidung dan mulut bagi mengelakkan diri daripada dijangkiti.

Jemaah yang hendak melaksanakan solat di masjid atau surau hendaklah berwudhu’ di rumah terlebih dahulu;

Jemaah hendaklah membawa sejadah sendiri dari rumah masing-masing;

Pihak pengurusan perlu menyediakan hand sanitizer di pintu masuk dan tempat tertentu dalam kawasan masjid atau surau;

Masjid perlulah mensanitasi ruang solat dan kawasan sekitarnya sebelum dan selepas solat dilaksanakan.

Pintu masjid dibuka hanya sejam sebelum azan dan ditutup sejurus selepas selesai doa dibacakan.

Petugas masjid melaksanakan saringan suhu badan jemaah di pintu masuk masjid;

Melaksanakan penjarakan sosial (social distancing) di dalam dan luar masjid;

Jarak di antara imam dengan makmum adalah 1 meter, begitu juga jarak di antara para makmum adalah 1 meter (rujuk Garis Panduan Kedudukan Saf Solat Ketika PKP);

Tempoh di antara azan dan iqamat tidak terlalu lama. Cadangan adalah selama 5 minit.

Imam digalakkan membaca surah atau ayat yang pendek ketika solat.

Tidak boleh bersalaman sepanjang berada di masjid;

Bagi solat Terawih hendaklah dilaksanakan lapan (8) rakaat sahaja. Bagi yang berhasrat melaksanakan 20 rakaat boleh menyempurnakannya di kediaman masing-masing;

Bagi solat Jumaat dan solat hari raya, khutbah, doa dan zikir selepas solat jumaat hendaklah dipendekkan tidak melebihi 20 minit; dan

Orang ramai hendaklah terus pulang setelah selesai solat.

b) Garis Panduan Sambutan Hari Raya

Orang ramai hendaklah mematuhi arahan Pihak Berwajib agar terus menetap di rumah dan tidak pulang ke kampung kerana dikhuatiri akan menjadi punca kepada penularan semula wabak COVID-19.

Takbir hari raya merupakan syiar Islam yang disunatkan untuk dilakukan bermula terbenam matahari pada hari terakhir Ramadan dan berpanjangan sehingga selesai solat hari raya dilaksanakan.

Digalakkan untuk setiap keluarga melaungkan takbir hari raya di rumah masing-masing;

Takbir dari rumah ke rumah pada malam hari raya adalah tidak dibenarkan.

Amalan ziarah menziarahi untuk bersilatulrahim dibuat hanya dengan menggunakan alat komunikasi dan media sosial sebagai pengganti diri;

Rumah terbuka Aidilfitri tidak boleh dibuat bagi mengelakkan penularan wabak penyakit;

Bacaan Yaasin dan Tahlil boleh diadakan di rumah selepas solat sunat Aidilfitri bagi menggantikan amalan menziarahi kubur pada hari raya;

Amalan menghadiahkan kuih-muih sempena hari raya boleh dilaksanakan dengan tatacara yangbersesuaian dengan perintah keselamatan dan taklimat kesihatan.

c) Garis Panduan Solat Jenazah

Digalakkan untuk solat jenazah di tempat jenazah tersebut meninggal dunia. Tidak perlu dibawa ke masjid atau surau;

Hanya disolatkan oleh kaum kerabat dan jiran terdekat dengan bilangan yang terhad;

Kaum kerabat dan sahabat handai yang tinggal berjauhan digalakkan menunaikan solat jenazah secara ghaib di tempat masing-masing;

Saf hendaklah direnggangkan sama ada dalam satu saf atau di antara saf hadapan dengan saf di belakang;

Orang yang hadir solat hendaklah memakai penutup hidung dan mulut bagi mengelakkan diri daripada dijangkiti; dan

Tidak bersalaman dan berpelukan sesama yang hadir.


Mesyuarat Jawatankuasa Fatwa Negeri Selangor Kali Ke-2/2020 yang bersidang pada 24 Syawal 1441H bersamaan 16 Jun 2020 mengambil maklum dan menerima kertas kerja yang dibentangkan iaitu:

Garis Panduan Solat Jumaat Dalam Tempoh Perintah Kawalan Pergerakan Bersyarat (PKPB) COVID-19 yang telah diputuskan dalam Mesyuarat Jawatankuasa Khas Muzakarah Majlis Kebangsaan Hal Ehwal Ugama Islam Malaysia Kali Ke-5/2020 pada 13 رمضان 1441H bersamaan 6 Mei iaitu:

1. Sebelum solat; pengurusan jemaah;

a) Tanggungjawab pengurusan masjid

Mengadakan kaunter di setiap pintu masuk bagi memeriksa suhu badan, sanitasi tangan serta rekod kehadiran jemaah;

Melakukan sanitasi ruang solat dan kawasan sekitarnya termasuk tandas dan ruang wuduk sebelum dan selepas solat dilaksanakan;

Penggunaan tandas perlu dihadkan mengikut jumlah cubicles yang ada pada satu-satu masa;

Ahli Jemaah wajib membawa kad pengenalan diri. Jika gagal, ahli jemaah harus diarah pulang;

Kehadiran direkodkan di dalam buku kehadiran;

Pintu masjid dibuka hanya sejam sebelum azan dan ditutup sejurus selepas selesai doa dibacakan;

Melaksanakan penjarakan sosial (social distancing) di dalam dan luar masjid;

Cara masuk dan keluar masjid mesti mengikut giliran dengan penjarakan yang terkawal;

Memastikan aliran pengudaraan di dalam ruang solat dengan membuka semua jendela dan menggunakan kipas angin;

Ahli jemaah yang sihat sahaja dibenarkan hadir;

Memastikan warga emas yang berumur 70 tahun ke atas dan kanak- kanak di bawah umur 9 tahun tidak hadir berjemaah di masjid;

Jarak antara ahli jemaah adalah sejauh 1 meter (jemaah wajib memakai face mask) antara satu sama lain;

Kedudukan jemaah ditanda dengan lebih awal; dan

Mengumumkan bahawa solat qabliah dan bakdiah tidak dibenarkan.

b) Tanggungjawab jemaah

Semua ahli jemaah yang hadir hendaklah mengambil wuduk dan membawa sejadah masing-masing sebelum hadir ke masjid;

Warga emas yang berumur 70 tahun ke atas dan kanak-kanak di bawah umur 9 tahun dinasihatkan tidak hadir berjemaah di masjid; dan

Hanya solat tahiyatul masjid sahaja dibenarkan

2. Selepas solat;

a) Tanggungjawab pengurusan masjid

Jemaah dipastikan terus bersurai dalam keadaan tenang;

Tiada perkumpulan dibenarkan selesai solat Jumaat;

Masjid ditutup dengan kadar segera bagi mengelakkan ahli jemaah yang berkumpul;

Pihak pengurusan masjid diwajibkan membuat rondaan dan pemeriksaan di dalam, di luar dan sekitar perkarangan masjid untuk memastikan jemaah;

Tidak dibenarkan berpusu-pusu di pintu dan tidak digalakkan memegang pintu atau pagar; dan

Memastikan bilangan pegawai sekuriti atau keselamatan yang cukup bagi mengawal dan mematuhi prosedur yang akan ditetapkan.

b) Tanggungjawab jemaah

Jemaah bersurai dalam keadaan tenang melalui pintu keluar yang ditetapkan sambil mematuhi jarak sosial melalui pintu keluar yang telah ditetapkan;

Tidak bersalaman sepanjang berada di masjid. Para Jemaah hendaklah terus pulang setelah selesai solat; dan

Amalan I’tikaf dalam masjid selepas solat Jumaat adalah tidak dibenarkan.

3. Azan, iqamat dan khutbah

a) Tanggungjawab bilal dan khatib

Azan 1 dilaungkan;

Khatib mengambil tempat dan azan 2 dilaungkan;

Khutbah pertama dan kedua dibacakan selama maksima 10 minit; dan

Teks khutbah hendaklah dipendekkan dan diringkaskan sebaik mungkin dengan menjaga rukun yang asal.

4. Solat, zikir dan doa

a) Tanggungjawab imam

Solat Jumaat dilakukan selama maksima 7 minit;

Imam digalakkan membaca surah atau ayat yang pendek; dan

Imam memberi salam, zikir dan doa (maksima 3 minit)

PERINGATAN:
Jika jemaah disyaki atau disahkan positive COVID-19, masjid/surau perlu melakukan proses sanitasi penuh dan jemaah lain yang hadir pada hari berkenaan perlu melakukan saringan mengikut prosedur KKM.


Mesyuarat Jawatankuasa Fatwa Negeri Selangor Kali Ke-2/2020 yang bersidang pada 24 Syawal 1441H bersamaan 16 Jun 2020 mengambil maklum dan menerima;

Resolusi Mesyuarat Jawatankuasa Khas Muzakarah Majlis Kebangsaan Hal Ehwal Ugama Islam Malaysia Kali Ke-6/2020 pada 17 Syawal 1441H bersamaan 9 Jun 2020 iaitu:

a) Pelaksanaan Ibadah Haji Bagi Musim Haji 1441 Hijrah/ 2020 Masihi Berikutan Penularan COVID-19.

i. Pelaksanaan Ibadah Haji pada tahun 1441 Hijrah/ 2020 Masihi
ditangguhkan
berikutan penularan wabak COVID-19. Walau bagaimanapun jemaah haji yang telah ditawarkan pada 1441 Hijrah/ 2020 Masihi akan diberi keutamaan dalam penggiliran pada tahun 1442 Hijrah/ 2021 Masihi.

ii. Mesyuarat bersetuju dengan pandangan penangguhan ibadah tersebut berdasarkan hujah-hujah berikut:

(a) Istito’ah (
الاستطاعة
) melibatkan kemampuan menunaikan ibadah haji dari beberapa aspek iaitu kesihatan, kewangan, keselamatan bakal haji dan keizinan melakukan perjalanan ke Arab Saudi. Tanpa persediaan yang cukup untuk memenuhi kemampuan-kemampuan tersebut, syarat istito’ah tidak dapat dicapai bagi menyempurnakan ibadah haji.

(b) Kefardhuan ibadah haji dikategorikan sebagai kewajipan yang luas waktu pelaksanaannya (
الواجب الموسع
). Ia harus ditangguhkan apabila syarat wajib tidak sempurna pada tahun tersebut.

(c) Keputusan ini turut selaras dengan kaedah-kaedah fiqh;

الضرر يزال

Maksudnya: “Kemudaratan hendaklah dihilangkan”

درء المفاسد مقدم على جلب المصالح

Maksudnya: “Menolak perkara yang membawa kepada kerosakan (mafsadah) lebih utama dari mendapatkan kebaikan (maslahah).”

المصلحة العامة تقدم على المصلحة الخاصة

Maksudnya: “Maslahah umum didahulukan ke atas maslahah khas.”

الضرر يدفع بقدر الإمكان

Maksudnya: “Kemudaratan perlu ditolak semampu mungkin.”

تصرف الإمام على الرعية منوط بالمصلحة

Maksudnya: “Keputusan pemerintah ke atas rakyat adalah berasaskan maslahah.”

b) Pelaksanaan Aktiviti di Masjid dan Surau Dalam Tempoh Perintah Kawalan Pergerakan Pemulihan (PKPP).

Setelah mendengar pembentangan kertas cadangan daripada Jabatan Kemajuan Islam Malaysia (JAKIM), Muzakarah Khas MKI bersetuju pelaksanaan aktiviti di masjid dan surau dalam tempoh PKPP adalah dibenarkan dengan mematuhi garis panduan yang ditetapkan seperti di Lampiran D; dan

c) Garis Panduan Ibadah Korban Dalam Tempoh Perintah Kawalan Pergerakan Pemulihan (PKPP).

Setelah mendengar pembentangan kertas cadangan daripada Jabatan Kemajuan Islam Malaysia (JAKIM), Muzakarah Khas MKI bersetuju Pelaksanaan Ibadah Korban pada Hari Raya Aidiladha 1441H dan tiga (3) hari Tasyrik adalah dibenarkan dengan kelulusan Pihak Berkuasa Agama Negeri, Pihak Berkuasa Tempatan dan Jabatan Perkhidmatan Veterinar serta tertakluk kepada pematuhan garis panduan seperti di Lampiran E.

d) Dalam melaksanakan perkara b dan c ini, Muzakarah menyerahkan kepada pertimbangan pihak berkuasa agama di setiap negeri.


Mesyuarat Jawatankuasa Fatwa Negeri Selangor Kali Ke-2/2020 yang bersidang pada 24 Syawal 1441H bersamaan 16 Jun 2020 memutuskan:

a) Resolusi Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) Kali Ke-1/2020 pada 20 Rajab 1441H bersamaan 15 Mac 2020 iaitu:

Berdasarkan kepada taklimat yang disampaikan oleh Kementerian Kesihatan Malaysia dan Agensi Pengurusan Bencana Negara, dan perbincangan ahli-ahli Mesyuarat Jawatankuasa Muzakarah Khas yang bersidang pada 15 Mac 2020 di Hotel Pulse Grande, Putrajaya, mesyuarat telah mengambil ketetapan seperti berikut:

i. Berdasarkan kepada situasi terkini wabak COVID-19 yang baru semakin kritikal susulan dari gelombang kedua penularan selepas penemuan positif COVID-19 dalam kalangan 16,000 jemaah yang menghadiri Jodr Qudama' dan Ulama' Malaysia anjuran jemaah tabligh di Masjid Jamek Sri Petaling Kuala Lumpur, Muzakarah berpandangan semua aktiviti masjid dan surau termasuk solat berjemaah, solat jumaat ditangguhkan untuk tempoh selama sepuluh hari bermula 17-26 Mac 2020. Dalam tempoh tersebut semua masjid dan surah dinasihatkan untuk membuat operasi pembersihan dan penyahkuman sebagai langkah-langkah keselamatan bagi mengelakkan jangkitan. Pelanjutan atau penamatan tempoh sepuluh hari berkenaan tertakluk kepada nasihat dan pandangan Kementerian Kesihatan Malaysia.

ii. Dalam keadaan sekiranya berlaku kematian akibat virus COVID-19, pengurusan jenazah hendaklah dilaksanakan mengikut keputusan Muzakarah Jawatankuasa Fatwa MKI Kali Ke-107 yang bersidang pada 10-11 Februari 2015 mengenai hukum Pengurusan Jenazah Orang Islam Yang Disyaki Atau Disahkan Dijangkiti Virus Ebola (Ebola Virus Disease: EVD) Di Malaysia, iaitu pengecualian dan kelonggaran (
rukhsah
) sekiranya terdapat keadaan-keadaan yang boleh menimbulkan kemudharatan kepada nyawa manusia yang menguruskan jenazah tersebut. Dalam hal ini dibolehkan jenazah itu diuruskan melalui prosedur tayammum yang paling ringan risiko dan kesan bahayanya seperti melakukan tayammum hanya di atas permukaan beg jenazah atau pembalut plastik yang membalut jenazah tersebut sahaja.

iii. Dalam melaksanakan perkara i dan ii di atas, Muzakarah menyerahkan kepada pertimbangan pihak berkuasa agama di setiap negeri.

b) Mesyuarat Khas Jawatankuasa Fatwa Negeri Selangor Kali Ke-1/2020 yang bersidang pada 22 Rajab 1441H bersamaan 17 Mac 2020M setelah merujuk kepada Perintah Kawalan Pergerakan oleh Y.A.B. Perdana Menteri pada 21 Rajab 1441H bersamaan 16 Mac 2020M dan mengambil kira keputusan Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) pada 20 رجب 1441H bersamaan 15 Mac 2020M, telah membuat ketetapan seperti berikut:

i. Semua aktiviti keagamaan dan kemasyarakatan di masjid, surau dan musolla di seluruh Negeri Selangor Darul Ehsan termasuk solat fardu secara berjemaah dan solat Jumaat ditangguhkan bermula 23 Rajab 1441H bersamaan 18 Mac 2020M sehingga 06 Sya'ban 1441H bersamaan 31 Mac 2020M. Dalam tempoh tersebut semua masjid, surau dan musolla di dalam Negeri Selangor Darul Ehsan hendaklah melaksanakan operasi pembersihan dan penyahkuman dari semasa ke semasa sebagai langkah kawalan bagi mengelakkan jangkitan virus COVID-19.

ii. Walau bagaimanapun, laungan azan hendaklah dilaksanakan seperti kelazimannya.

iii. Bagi memohon perlindungan daripada Allah Subhanahu Wa Ta’ala dari penularan COVID-19, segala wabak dan bencana segera berakhir, maka Qunut Nazilah hendaklah dibaca oleh semua rakyat Negeri Selangor Darul Ehsan.

iv. Sekiranya berlaku kematian akibat virus COVID-19, maka pengurusan jenazah orang Islam tersebut hendaklah diuruskan sebagaimana hukum pengurusan jenazah orang Islam yang disyaki atau disahkan dijangkiti virus Ebola (
Ebola Virus Disease: EVD
) di Malaysia sebelum ini iaitu pengecualian dan kelonggaran (
rukhsah
) sekiranya terdapat keadaan-keadaan yang boleh menimbulkan kemudharatan kepada nyawa petugas yang menguruskan jenazah tersebut. Dalam hal ini, dibolehkan jenazah itu melalui prosedur tayammum yang paling ringan risiko dan kesan bahayanya seperti melakukan tayammum hanya di atas permukaan beg jenazah atau pembalut plastik sahaja yang membalut jenazah tersebut.


Mesyuarat Jawatankuasa Fatwa Negeri Selangor kali ke 6/2005 yang bersidang pada 15 November 2005 telah memutuskan bahawa:

Menulis dan menerbitkan bahan-bahan yang mengandungi ayat-ayat al-Quran, hadith beserta pandangan-pandangan agama lain (Cina, Buddha, Hindu, Sikh dan Kristian) adalah dilarang kecuali pandangan Islam dan ayat-ayat al-Quran serta hadith diasingkan daripada agama lain dan agama Islam perlu mendominasikan keseluruhan penerbitan tersebut.


Mesyuarat Jawatankuasa Perunding Hukum Syara’ (FATWA) Negeri Selangor kali ke 5/2005 yang bersidang pada 6 September 2005 telah memutuskan:

i. Penulisan ayat-ayat al-Quran dan hadith dalam bentuk hiasan yang keterlaluan yang boleh menimbulkan kekeliruan dan kesukaran kepada pembaca adalah dilarang.

ii. Penulisan khat ayat al-Quran dan hadith boleh dibuat dengan syarat ditulis dengan betul dan dapat dibaca dengan mudah dan jelas.

iii. Tulisan khat ayat al-Quran dan hadith tidak boleh dicampuradukkan dengan ayat lain sehingga boleh mengelirukan pembaca.

iv. Tulisan khat al-Quran dan hadith mestilah ditulis dengan sempurna dan susunan ayat-ayatnya tidak boleh terputus-putus sehingga mencacat atau mengelirukan atau mengubah maknanya.

v. Tulisan seni khat al-Quran dan hadith yang dibuat dalam pelbagai bentuk sehingga menimbulkan kekeliruan dan menghilangkan tujuan ayat-ayat al-Quran dan hadith yang diturunkan iaitu untuk dibaca, difahami dan dihayati adalah dilarang.

vi. Sekiranya tulisan seni khat ini yang diambil dari kata-kata hikmah, syair dan seumpamanya dalam tulisan jawi adalah diharuskan.

vii. Walau bagaimanapun penulisan khat ayat-ayat al-Quran dan hadith tertakluk di bawah akta percetakan teks al-Quran 1986, Kementerian Dalam Negeri.


Mesyuarat Jawatankuasa Fatwa Negeri Selangor Kali Ke-2/2020 yang bersidang pada 24 Syawal 1441H bersamaan 16 Jun 2020 memutuskan:

Mesyuarat mengambil maklum terdapat tiga kertas kerja yang akan dibentangkan iaitu:

a) Kertas Memohon Fatwa Berkenaan Panduan Hukum Ujian Saringan Dan Prosedur Rawatan Pesakit Covid-19 Pada Bulan Ramadan.

b) Kertas Memohon Fatwa Berkenaan Kedudukan Saf Solat Jemaah Ketika Perintah Kawalan Pergerakan (PKP) COVID-19.

c) Kertas Memohon Fatwa Berkenaan Garis Panduan Sambutan Hari Raya Ketika Perintah Kawalan Pergerakan (PKP) COVID-19.

Mesyuarat Jawatankuasa Fatwa Negeri Selangor mengambil maklum dan menerima resolusi Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) Kali Ke-3/2020 pada 27 Sya'ban 1441H bersamaan 21 April 2020 iaitu:

a) Panduan Hukum Berkaitan Ujian Saringan dan Prosedur Rawatan Pesakit COVID-19 Pada Bulan Ramadan.

i. Hukum Puasa Kerana Menjalani Ujian Saringan Perubatan COVID-19.

(a) Prosedur saringan bagi mengesan penyakit Covid-19 adalah dengan mengambil sampel lendir (mukus) yang berada di dalam hidung sehingga ke kawasan nasopharynx (rongga hidung paling atas) dan rongga mulut hingga ke kawasan oropharynx (anak tekak) adalah tidak membatalkan puasa.

(b) Keputusan ini adalah selaras dengan keputusan Jawatankuasa Muzakarah Kebangsaan MKI Kali Ke-87 pada 23 hingga 25 Jun 2009 yang telah memperakukan Panduan Berpuasa Bagi Pesakit.

ii. Hukum Puasa Pesakit Positif COVID-19 Yang Tidak Bergejala (Dalam Pemantauan Dan Tidak Perlu Ambil Ubat-Ubatan).

(a) Pesakit yang positif COVID-19 yang tidak bergejala dan tidak perlu memakan dan mengambil ubat, mereka diwajibkan untuk melaksanakan ibadah puasa;

(b) Sekiranya tidak mampu melaksanakan ibadah puasa atau sekiranya berpuasa boleh melambatkan kesembuhan atau akan memudaratkan lagi keadaan mereka (atas nasihat pakar perubatan), maka dalam keadaan ini mereka diharuskan untuk tidak berpuasa; dan

(c) Mereka wajib menggantikan puasa yang ditinggalkan setelah berakhir bulan Ramadan mengikut bilangan hari yang ditinggalkan.

iii. Hukum Puasa Pesakit Positif COVID-19 Yang Bergejala (Dalam Rawatan Yang Memerlukan Pengambilan Ubat-Ubatan Atau Bantuan Peralatan).

(a) Pesakit yang memerlukan kepada pengambilan ubat-ubatan, mereka diharuskan untuk tidak berpuasa. Namun demikian, mereka disarankan untuk mematuhi panduan kaedah Pelaksanaan Ibadah Pada Bulan Ramadan yang telah diputuskan dalam Muzakarah Khas Majlis Kebangsaan Bagi Hal Ehwal Ugama Islam Malaysia Kali Ke-2; dan

(b) Bagi pesakit yang memerlukan kepada bantuan peralatan pernafasan, tiada halangan untuk tidak berpuasa kerana ianya adalah keuzuran dan rukhsah yang telah disepakati oleh para fuqaha keseluruhannya. Namun demikian, puasa yang ditinggalkan tetap perlu digantikan setelah berakhir bulan Ramadan mengikut bilangan hari yang ditinggalkan.

b) Kedudukan Saf Solat Jemaah Ketika Perintah Kawalan Pergerakan (PKP) COVID-19.

Mesyuarat Jawatankuasa Fatwa Negeri Selangor bersetuju mengenai Kedudukan Saf Solat Jemaah Ketika Perintah Kawalan Pergerakan (PKP) COVID-19 seperti berikut:

i. Diharuskan solat berjemaah secara berjarak-jarak bagi makmum dengan makmum yang bersebelahan pada waktu wabak sekiranya solat berjemaah itu masih lagi selamat daripada penularan wabak.

ii. Pandangan hukum ini turut berkait dengan jarak saf solat berjemaah yang dilakukan oleh para imam, bilal dan siak bagi pelaksanaan solat berjemaah di masjid, surau, hospital dan tempat-tempat yang dibenarkan oleh KKM yang menempatkan pesakit yang dikuarantin dalam tempoh Perintah Kawalan Pergerakan (PKP) ini.

iii. Susunan saf adalah seperti ketetapan berikut:-

(a) Imam berada di hadapan seperti dalam solat Jemaah biasa.

(b) Jarak di antara imam dan makmum dalah satu (1) meter dan jarak di antara para makmum juga adalah satu (1) meter.

c) Garis Panduan Sambutan Hari Raya Ketika Perintah Kawalan Pergerakan (PKP) COVID-19.

Mesyuarat bersetuju mengenai Garis Panduan Sambutan Hari Raya Ketika Perintah Kawalan Pergerakan (PKP COVID-19) seperti berikut:

i. Panduan Solat Hari Raya Aidilfitri Dalam Tempoh PKP.

(a) Solat sunat hari raya hendaklah dilaksanakan di rumah masingmasing;

(b) Solat sunat hari raya boleh dilaksanakan tanpa atau dengan khutbah mengikut kemampuan dan kesesuaian;

(c) Hanya dibenarkan berjemaah dalam kalangan ahli keluarga dalam rumah tersebut sahaja;

(d) Ahli keluarga yang baru sembuh dari COVID-19 dan yang diarahkan untuk kuarantin di rumah tidak dibenarkan menyertai solat sunat secara berjemaah. Walau bagaimanapun, kedua-dua individu dalam kategori tersebut boleh melaksanakan solat sunat hari raya secara bersendirian;

(e) Pesakit dan petugas di hospital dibenarkan melaksanakan solat sunat hari raya tertakluk kepada peraturan dan arahan yang ditetapkan oleh pihak KKM;

(f) Bagi petugas yang diamanahkan bertugas di masjid dan surau, mereka boleh melaksanakan solat sunat hari raya tertakluk kepada pekeliling dan arahan yang ditetapkan oleh Pihak Berkuasa Agama Negeri.

ii. Panduan Takbir Hari Raya Aidilfitri.

(a) Takbir hari raya merupakan syiar Islam yang disunatkan untuk dilakukan bermula terbenam matahari pada hari terakhir Ramadan dan berpanjangan sehingga selesai solat hari raya dilaksanakan;

(b) Takbir hari raya di masjid dan surau hanya dilaksanakan oleh imam, bilal dan siak sahaja atau dengan menggunakan rakaman;

(c) Digalakkan untuk setiap keluarga melaungkan takbir hari raya di rumah masing-masing;

(d) Takbir dari rumah ke rumah pada malam hari raya adalah tidak dibenarkan;

(e) Pengendali stesen radio dan televisyen disarankan untuk menyiarkan rakaman takbir hari raya yang sedia ada dengan meletakkan kapsyen “Rakaman ini telah dibuat sebelum tempoh PKP”.

iii. Panduan Amalan Menyambut Aidilfitri.

(a) Amalan ziarah menziarahi untuk bersilatulrahim dibuat hanya dengan menggunakan alat komunikasi dan media sosial sebagai pengganti diri;

(b) Rumah terbuka Aidilfitri tidak boleh dibuat lagi mengelakkan penularan wabak penyakit;

(c) Bacaan Yassin dan Tahlil boleh diadakan di rumah selepas solat sunat Aidilfitri bagi menggantikan amalan menziarahi kubur pada hari raya;

(d) Amalan menghadiahkan kuih-muih sempena hari raya boleh dilaksanakan dengan tatacara yang bersesuaian dengan perintah keselamatan dan taklimat kesihatan.

iv. Hiburan pada Hari Raya

Program hiburan yang akan disiarkan hendaklah bersesuaian dan tidak keterlaluan.

d) Garis Panduan Perkahwinan Orang Islam Dalam Tempoh Perintah Kawalan Pergerakan (PKP) dan Pasca PKP COVID-19.

Mesyuarat Jawatankuasa Fatwa Negeri Selangor bersetuju dan menerima Garis Panduan Perkahwinan Orang Islam Dalam Tempoh Perintah Kawalan Pergerakan (PKP) dan Pasca PKP COVID-19.

e) Panduan Kaedah Pelaksanaan Ibadah dalam Bulan Ramadan Sepanjang Tempoh Perintah Kawalan Pergerakan (PKP) COVID-19.

Mesyuarat juga bersetuju mengenai Panduan Kaedah Pelaksanaan Ibadah dalam Bulan Ramadan Sepanjang Tempoh Perintah Kawalan Pergerakan (PKP) COVID-19.

f) Mesyuarat MJKFNS juga bersetuju untuk melaksanakan perkara a, b, c, d dan e di atas.


Mesyuarat Jawatankuasa Perunding Hukum Syara’ (FATWA) Negeri Selangor kali ke 5/2005 yang bersidang pada 6 September 2005 telah memutuskan:

i. Kerja-kerja pengkitaran semula buku-buku teks pendidikan Islam hendaklah dilakukan oleh syarikat-syarikat yang dimiliki oleh orang Islam.

ii. Pekerja yang terlibat dalam proses pengkitaran semula hendaklah terdiri daripada orang Islam.

iii. Kertas dan buku teks pendidikan Islam yang dikitar semula hendaklah tidak digunakan untuk membuat bahan yang tidak sesuai seperti kertas tandas dan sebagainya.

iv. Bahan-bahan kimia yang digunakan dalam proses pengkitaran semula hendaklah tidak mengandungi bahan najis.


Mesyuarat telah meneliti kertas tersebut dan membuat keputusan bahawa:

Wang zakat tidak boleh digunakan bagi membiayai bakal haji yang ditawarkan oleh MAIS berdasarkan kepada bahawa:

i. Bakal-bakal haji tersebut tidak boleh dimasukkan ke dalam asnaf zakat.

ii. Kewajipan haji adalah berdasarkan kemampuan seseorang Islam sebagaimana firman Allah di dalam surah Ali Imran ayat 97 : mafhumnya: “Dan Allah mewajibkan manusia mengerjakan ibadat haji dengan mengunjungi Baitullah, iaitu sesiapa yang mampu sampai kepadanya”


Mesyuarat Jawatankuasa telah bersetuju memutuskan:

i. Mewajibkan pelaksanaan Program Pemeriksaan Kesihatan kepada semua umat Islam di Negeri Selangor yang;

Akan berkahwin dengan pasangannya di dalam dan di luar Negeri Selangor; dan

Telah berkahwin di luar Negara dan akan mendaftarkan semula di Negeri Selangor

ii. Ujian yang dijalankan ialah dengan cara ujian ‘rapid test’ yang dilakukan di klinik atau Pusat Kesihatan Kementerian Malaysia. Bagi mereka yang didapati tidak dijangkiti (non-reactive), maka proses permohonan pernikahannya akan dilakukan sebagaimana biasa. Namun bagi mereka yang telah dijangkiti (reactive) maka ujian darah akan dilakukan di makmal-makmal yang ditetapkan oleh Kementerian Malaysia. Jika didapati telah disahkan positif dijangkiti virus HIV maka akan dimestikan menghadiri sesi kaunseling. Tujuan kaunseling ialah bagi memastikan mereka faham kedudukan dirinya dan mengetahui akibat jika tiada langkah-langkah keselamatan. Sekiranya mereka yang perlu diikuti bagi memastikan virus tersebut tidak berjangkit kepada pasangan dan anak.  Kaunselor yang bertindak atas dasar tanggungjawab akan memanggil pasangannya dan bagi mengelakkan daripada saling tuduh menuduh apabila telah berlangsungnya perkahwinan. Ahli keluarga rapat yang lain juga akan dipanggil jika perlu.


Mesyuarat Jawatankuasa Perunding Hukum Syara’ (FATWA) Negeri Selangor memutuskan seperti berikut:

i. Membenarkan kubur berkenaan diroboh dan digali serta dibersihkan kawasan sekitarnya.

ii. Sekiranya terdapat rangka mayat di dalamnya, maka hendaklah dipindahkan ke tanah perkuburan yang berhampiran.


Ahli Jawatankuasa Perunding Hukum Syara’ (FATWA) telah memutuskan bahawa:

Tidak harus mendirikan Solat Jumaat di Kem Latihan Khidmat Negara, Ampang Pecah kerana kedudukan Kem tersebut adalah berhampiran dengan Masjid Darul Quran JAKIM, Kuala Kubu Baharu.


Mesyuarat telah mengambil beberapa keputusan setelah perbahasan dengan pembentang tersebut seperti berikut:

a. Ahli mesyuarat bersetuju dengan sebulat suara bahawa keputusan fatwa berkaitan dengan Pengurusan Jenazah dan Tanah Perkuburan Islam melalui Badan Khairat oleh Syarikat Dayafasih Sdn. Bhd. tidak perlu diwartakan.

b. Ahli mesyuarat juga bersetuju supaya satu garis panduan Pengurusan Tanah Perkuburan perlu disediakan antara lain:

Tidak akan membina binaan di atas kubur.

Adanya kawalan dari pihak Lembaga Amanah yang telah dilantik.

Tidak ada perbezaan taraf.

c. Bersetuju dengan Pengurusan Jenazah mengikut sistem yang dianjurkan oleh Syarikat Dayafasih Sdn. Bhd.

d. Dicadangkan agar S.S. Dato’ Mufti dimasukkan sebagai Ahli Lembaga Pengarah Badan Amanah Khairat Kematian.

e. Bersetuju dengan konsep Syarikat Dayafasih Sdn. Bhd. untuk dijadikan model tanah perkuburan yang bersistematik dan mencadangkan kepada JAIS untuk menguruskan tanah perkuburan di Negeri Selangor seperti konsep tersebut dengan bayaran yang minima.


Mesyuarat Jawatankuasa Fatwa Negeri Selangor Kali Ke-1/2020 yang bersidang pada 23 Jumadil Akhir 1441H bersamaan 18 Februari 2020 memutuskan:

a) Doa tergolong di dalam perkara ibadah kepada Allah S.W.T. dan ia hendaklah dilakukan sebagai suatu acara yang tidak bertentangan dengan roh ibadah dan rasa tawaduk kepada Allah S.W.T. kerana bagi orang Islam memohon dan mendoakan sesuatu hanya kepada Allah S.W.T. sahaja.

b) Sehubungan itu, orang Islam tidak harus meminta atau mengarahkan orang bukan Islam berdoa mengikut agama mereka masing-masing. Walau bagaimanapun, jika mereka berdoa atau memohon sesuatu mengikut ajaran mereka dengan kehendak mereka sendiri tanpa diarahkan, perbuatan tersebut tidak dilarang.